title: Schindlerin lista

text: "Schindlerin listaa" pidetään yleisesti Spielbergin siihenastisen uran parhaimpana elokuvana, josta hän myös sai parhaan ohjauksen Oscar-palkinnon. Teos poikkeaa kaikista hänen aikaisemmista töistään. Monet epäilivätkin Spielbergin kykyä käsitellä näin vakavaa ja arkaluontoista aihetta, kun hän ilmoitti tekevänsä "Schindlerin listan". Elokuva oli kuitenkin arvostelumenestys. Claude Lanzmann, joka ohjasi holokaustista kertovan "Shoah" -dokumentin 1985, oli kuitenkin päinvastaista mieltä. Hänen mielestään elokuva oli ”hyväntuulista viihdettä 1900-luvun pahimmasta rikoksesta”.


title: Schindlerin lista

text: Yhdysvalloissa "Schindlerin lista" on erityisen arvostettu ja siellä sitä pidetään Spielbergin mestariteoksena ja yhtenä parhaimmista yhdysvaltalaisista holokaustielokuvista. Allmovien kriitikko piti sitä jopa elokuvahistorian merkkipaaluna. Yhdysvalloissa elokuvaa käytetään usein opetusvälineenä.Ehdokkuudet:


title: Tammerkosken sillalla

text: Tammerkosken sillalla on vuodesta 1995 alkaen Yle TV2:n kesäohjelmiin kuulunut yhteislauluohjelma. Ohjelmassa paikan päälle kerääntynyt yleisö laulaa juontajan ja orkesterin johdolla vanhoja yhteislauluja ja uusiakin kappaleita. TV-ruudussa pyörivän sanoituksen myötä myös katselijat voivat yhtyä lauluun. Joka ohjelmassa on myös ainakin yksi artistivieras. Ohjelman tunnussävelenä on samanniminen kansanlaulu.


title: Tammerkosken sillalla

text: Tammerkosken sillalla -ohjelman vakionauhoituspaikka on ollut ulkoilmalava Tampereen ydinkeskustassa Vanhan kirjastotalon puistossa Tammerkosken rannassa. Muutamina kesinä ohjelma on lähtenyt kiertueelle ja sitä on kuvattu ympäri Suomea, muun muassa Nokialla.


title: Tammerkosken sillalla

text: Ensimmäinen ohjelma lähetettiin 9. kesäkuuta 1995 erikoisvieraanaan Joel Hallikainen. Juontajana oli Mikko Alatalo, joka toimi ohjelman isäntänä aina vuoteen 2001 asti. Tämän vuoksi Tammerkosken sillalla -ohjelma henkilöityy monien mielessä juuri Alataloon.


title: Tammerkosken sillalla

text: Kesällä 2002 yhteislaulujen vetäjäksi ryhtyi Turkka Mali, ja vuosina 2003 ja 2004 tehtävässä nähtiin Jukka Kuoppamäki. Ohjelma jäi tämän jälkeen neljän vuoden tauolle, kunnes palasi kesällä 2008. Tällä kertaa juontaja vaihtui joka ohjelmassa.


title: Tammerkosken sillalla

text: Kesällä 2007 TV2:ssa nähtiin ohjelma "Lintsi laulaa", jonka idea oli sama kuin Tammerkosken sillalla -ohjelmassa. Lintsi laulaa -ohjelmaa kuvattiin Helsingissä Linnanmäen huvipuistossa. Laulattajina toimi yhtye Jean S.


title: Tammerkosken sillalla

text: Tammerkosken sillalla muistuttaa yhtä Ruotsin katsotuimmista kesäohjelmista, "Allsång på Skansenia". Ohjelmaa kuvataan Tukholman Skansenissa, ja suorat lähetykset keräävät viikoittain paikalle tuhansia laulajia kaikista ikäryhmistä. Yleisöennätys syntyi heinäkuussa 2006, kun peräti 28 000 ihmistä tuli paikalle. Yksi artistivieraista oli suomalainen yhtye Lordi.


title: Lee Kerslake

text: Lee Kerslake (s. 16. huhtikuuta 1947) on brittiläinen rumpali, joka tunnetaan parhaiten heavy-yhtye Uriah Heepin jäsenyydestä.


title: Lee Kerslake

text: Kerslake liittyi Uriah Heepiin marraskuussa 1971 soitettuaan sitä ennen muun muassa The Gods ja National Head Band -yhtyeissä. Hän erosi Uriah Heepistä lokakuussa 1979. Syynä olivat erimielisyydet kosketinsoittaja/kitaristi/laulaja Ken Hensleyn kanssa. Kerslake palasi uudelleen koottuun Heepiin vuonna 1981. Tämän jälkeen hän pysyi yhtyeen rumpalina aina vuoden 2007 alkuun asti. Uriah Heepistä lähdettyään Kerslake soitti 1980-luvun vaihteessa Ozzy Osbournen kahdella ensimmäisellä studioalbumilla, "Blizzard of Ozzilla" (1980) ja "Diary of a Madmanilla" (1981). Osbournen vaimo Sharon Osbourne ja Kerslake eivät tulleet toimeen keskenään. Muun muassa tästä syystä Sharon halusi rumpali Tommy Aldridgen liittyvän Ozzyn yhtyeeseen. Basisti Bob Daisley oli jyrkästi eri mieltä. Erottamisen syistä on eriäviä mielipiteitä, mutta Kerslake ja Daisley saivat lähteä "Diary of a Madman" -levyn äänitysten jälkeen. Levyn bändikuvassa esiintyvät Tommy Aldridge ja Rudy Sarzo, vaikka Daisley ja Kerslake soittavat levyllä.


title: Lee Kerslake

text: Vuoden 2002 uusintajulkaisut 'Blizzard of Ozz' ja 'Diary of a Madman' -levyistä syrjäyttivät kokonaan Kerslaken ja Daisleyn osuudet kappaleissa. Lee Kerslaken rumpujen tilalla kuullaan Mike Bordinin rumputyöskentelyä. Bob Daisleyn bassotyöskentely vaihdettiin Robert Trujillon soitantaan. Kerslaken ja Daisleyn nimet poistettiin myös kappaleiden tekijäluettelosta. Kerslake ja Daisley ovat nostaneet oikeusjutun Osbournea vastaan puutteellisten tekijänoikeuskorvausten takia.


title: Lee Kerslake

text: Vuonna 2004 Kerslake, Daisley, Deep Purple -kosketinsoittaja Don Airey ja kitaristi Steve Morse, sekä Cold Chisel -laulaja Jimmy Barnes perustivat sivuprojektina Living Loud -yhtyeen, joka on julkaissut yhden nimeään kantavan studioalbumin. Yhtye levytti albumille muun muassa niitä Kerslaken ja Daisleyn Ozzy-ajan kappaleita, joista heidän nimensä oli poistettu. Lee Kerslake on osallistunut myös paljon sävellystyöhön kaikissa yhtyeissä, joissa on soittanut.


title: Lee Kerslake

text: Uriah Heepin kotisivut ilmoittivat 31. tammikuuta 2007, että Lee Kerslake jättää yhtyeen välittömästi terveysongelmien takia. Kerslake sairastaa eturauhas- ja luusyöpää sekä kärsii myös reumasta. Joulukuussa 2018 hän sanoi haastattelussa lääkäriensä antaneen hänelle alle vuoden elinaikaa. Kerslake sanoi edelleen toivovansa Ozzy ja Sharon Osbournen antavan hänelle tunnustuksen Ozzyn albumeilla tekemästään työstä. Hän toivoi saavansa itselleen platinalevyt vielä albumeista "Blizzard of Ozz" ja "Diary of a Madman". Tammikuussa 2019 Kerslake sai viimein platinalevyt Ozzylta.


title: Runonlaulaja

text: Runonlaulaja on henkilö, joka esittää laulurunoja. Alun perin runonlaulajat saivat oppinsa kuuntelemalla muita, jotka osasivat runot ulkoa. Runomitan ansiosta jopa hyvin pitkien runojen mieleenpainaminen on mahdollista. Suomessa ja muualla itämerensuomalaisella kielialueella runonlaulajat käyttivät runomittana kalevalamittaa. Nykyisin elävän kalevalamittaisen runon perinne on lähes katkennut muutamaa poikkeusta lukuun ottamatta. Runonlaulajien runoja on kuitenkin kerätty talteen kirjoitettuun muotoon huomattavasti jo 1800-luvulla, ja siitä syystä on saatu talteen tuhansittain runoja muun muassa Suomesta, Virosta ja Karjalasta.


title: Runonlaulaja

text: Itämerensuomalainen runonlaulannan perinne lienee yhtä vanha kuin kalevalamitta, jonka ikää pidetään jopa tuhansina vuosina. On viitteitä siitä, että taitavia runonlaulajia on ennen pidetty tietäjinä ja šamaaneina, eli heidän on kuviteltu omaavan yliluonnollisia voimia. Jo šamaania tarkoittava sana tietäjä kuvaa sitä, että ennen muuta tieto katsottiin keinoksi hallita asioita, yliluonnollisiakin. Runonlaulajalla oli hallussaan tietoa muun muassa asioiden synnyistä eli syntykertomuksia, jotka olivat tärkeitä elementtejä loitsinnassa. Moni talteen kerätty loitsu on säilynyt aiemmin runonlaulajien muistissa. Eräs runonlaulajan nimitys on ollut runoi, joka on viitannut nimenomaan tietäjä-tyyppiseen runonlaulajaan.


title: Palleatyrä

text: Palleatyrä on tyrä, joka syntyy palleassa olevaan aukkoon (vamma, kehityshäiriö tai ruokatorven aukko), kun mahalaukku työntyy aukosta vatsaontelosta rintaonteloon.


title: Palleatyrä

text: Palleatyrät jaetaan kahteen eri luokkaan. Yleisempi on tapaus, jossa ruokatorven ja mahalaukun liitoskohta on liukunut rintaontelon puolelle. Toisessa tapauksessa osa mahalaukun isosta kaarroksesta työntyy rintaonteloon.


title: Palleatyrä

text: Seuraavat ovat mahdollisia syitä tai osasyitä palleatyrään:


title: Palleatyrä

text: Länsimaissa palleatyrää esiintyy noin 40 prosentilla iäkkäästä väestöstä, kun Afrikan alkuasukkailla tauti on harvinainen. Luultavasti länsimaisen ruoan vähäkuituisuus aiheuttaa ummetusta, jonka aikana ulostamisponnistuksen yhteydessä lisääntyvä vatsaontelon paine saa aikaan mahalaukun työntymisen rintaontelon puolelle.


title: Palleatyrä

text: Palleatyrä on usein täysin oireeton. Tautiin liittyy kuitenkin joskus närästystä, jota esiintyy yleensä ruokailun jälkeen. Kipu muuttuu voimakkaammaksi, jos potilas menee pitkälleen tai alkaa työskennellä raskaasti. Kipu tuntuu rinnassa ja ylävatsassa. Se voi myös säteillä, selkään, leukaperiin tai hartioihin. Joskus hapanta mahalaukun sisältöä saattaa päästä ruokatorveen, jolloin syntyy ruokatorventulehdus eli esofagiitti.


title: Palleatyrä

text: Potilaan tulisi syödä useita pieniä aterioita päivässä ja välttää tilanteita, joissa vatsaontelon paine kasvaa. Lisäksi kumarassa työskentelyä tulisi välttää, eikä potilas saisi syödä raskaita aterioita kolmea tuntia ennen nukkumaan menoa. Ylipainoisten potilaiden tulisi laihduttaa. Kirurginen toimenpide tulee kyseeseen joidenkin potilaiden kohdalla, vaikka sillä saattaa olla pieniä sivuvaikutuksia, kuten vatsa- ja suolistokaasujen syntymisen lisääntyminen.


title: Seppo Toiviainen

text: Seppo Esko Tapani Toiviainen (6. lokakuuta 1944 Kankaanpää – 28. kesäkuuta 2005 Helsinki) oli suomalainen vasemmistopoliitikko ja yhteiskuntatieteen tohtori. Hän toimi SKDL:n (1979–1986) ja Demokraattisen vaihtoehdon (1986–1987) kansanedustajana sekä Tutkijaliiton puheenjohtajana 1976–?. Toiviainen oli yksi SKP:n opposition kärkinimistä 1980-luvun puoliväliin asti.


title: Seppo Toiviainen

text: Seppo Toiviainen syntyi lokakuussa 1944 Kankaanpäässä majuri Jaakko Toiviaisen perheeseen. Suoritettuaan lukion vuonna 1963 lahjakas nuorukainen siirtyi yliopistoon opiskelemaan ja valitsi pääaineekseen folkloristiikan. 1960-luvun lopun radikaalissa ilmapiirissä Toiviainen kuitenkin vaihtoi sosiologiaan ja sosiaalipsykologiaan. Samanaikaisesti hän alkoi kritisoida 1960-lukulaista uusvasemmistolaisuutta ja sivistyneistön roolia. Toiviaisen mukaan oli päästävä eroon pikkuporvarillisesta loismaisuudesta, joka porvarillisessa yliopistomaailmassa vaani vasemmistolaisia. Vaasan sosiologipäivillä 1969 Toiviainen tuomitsi perinteisen sosiologian "keskiluokan sunnuntaifilosofiaksi". Hän asetti tehtäväkseen liittoutumisen työväenluokan kanssa marxilaisen maailmankatsomuksen pohjalta.


title: Seppo Toiviainen

text: Toiviainen valmistui tohtoriksi 26-vuotiaana vuonna 1970 väitellen "yhteiskunnallisista ja kulttuurisista ristiriidoista". Hän viimeisteli väitöskirjaansa suorittaessaan asevelvollisuutta, jonka jälkeen tuore tohtori palkattiin Tampereen yliopiston sosiaalipsykologian laitoksen assistentiksi.


title: Seppo Toiviainen

text: Tehtyään poliittisen valintansa Seppo Toiviainen liittyi 1971 Suomen kommunistiseen puolueeseen (SKP). Toiviainen omaksui marxilais-leniniläisen ideologian ja nousi nopeasti yhdeksi SKP:n opposition (ks. taistolaisuus) johtavista teoreetikoista. Hän paneutui aluksi tulopolitiikkaan tuomiten keskitetyt ratkaisut jyrkästi. Toiviainen valittiin komiteaan ja hänestä tehtiin piirinsä valistusjaoston puheenjohtaja. Piirisihteeri Esko Malmbergin suosioon päässyt Toiviainen kiersi ahkerasti puhumassa puolueensa tilaisuuksissa. Toiviaisen asemaa taistolaishierarkian huipulla korostivat tehtävät Tiedonantaja-yhdistyksen johtoelimissä. SKP:n keskuskomiteaan hänet valittiin 17. edustajakokouksessa 1975 ja poliittiseen toimikuntaan kolme vuotta myöhemmin.


title: Seppo Toiviainen

text: Tammikuussa 1975 Toiviaisen johtama SKP:n Tampereen piirin sivistyneistöjaosto organisoi kolmipäiväisen Lenin-seminaarin, josta tuli suuri menestys. Pääorganisaattori puhui tilaisuudessa sivistyneistön demokraattisesta järjestäytymisestä työväenluokan liittolaisena. Kommunistien edellytykset vaikutusksensa laajentamiselle sivistyneistön piirissä 500 osanottajaa kerännyt seminaari arvioi hyviksi. Toiviainen oli keskeinen vaikuttaja taistolaista Tutkijaliittoa perustettaessa tammikuussa 1976 ja hänet valittiin liiton ensimmäiseksi puheenjohtajaksi. 1977 aloittaneen Tutkijaliiton Tiede ja edistys -lehden ensimmäisenä päätoimittajana oli luonnollisesti Toiviainen.


title: Seppo Toiviainen

text: Toiviainen oli tuotteliais kirjoittaja työskennellessään Tampereella mm. Antti Eskolan kanssa. Hänen kirjoituksiaan ilmestyi kansandemokraattisten julkaisujen lisäksi esimerkiksi Sosiologia-lehdessä. 1977 ilmestyi tutkielma "Nuori Lukács", jonka alaotsikko lupasi kriittisen esityksen Georg Lukácsin varhaisvaiheista. Kyseinen filosofi oli ollut Toiviaisen keskeinen kiinnostuksen kohde jo pitkään.


title: Seppo Toiviainen

text: Eduskuntavaaleissa 1979 Seppo Toiviainen valittiin Suomen kansan demokraattisen liiton (SKDL) kansanedustajaksi Helsingin vaalipiiristä ja hän siirtyi yliopistomaailmasta täysipäiväiseksi poliitikoksi. Eduskunnassa hän oli muun muassa pankki-, sivistys- ja puolustusvaliokuntien jäsen. Toiviainen toimi aktiivisesti myös Tampereen kaupunginvaltuutettuna ja hänet valittiin kaksi kertaa (1978 & 1982) presidentin valitsijamieheksi. Eduskuntavaaleissa 1987 Toiviainen jäi usean tuhannen äänen päähän paikkansa uusimisesta ja vuoden 1988 valitsijamiesvaaleissa hän sai vain 223 ääntä. Toiviainen sai seurata aitiopaikalta SKP:n 1980-luvun puolivälissä konkretisoitunutta hajaannusta ja hän siirtyi oppositiolle uskollisena Suomen kommunistisen puolueen (yhtenäisyys) (SKPy) riveihin. Luottamus Toiviaiseen oli kuitenkin tuolloin kadonnut jo omienkin keskuudessa eikä häntä nostettu SKPy:n johtotehtäviin.


title: Seppo Toiviainen

text: Osasyynä Seppo Toiviaisen suosion hiipumiseen 1980-luvulla oli pahentunut alkoholismi, joka ei enää toisen kansanedustajakauden (1983–1987) aikana ollut salaisuus kenellekään. Kovia kokenut kommunisti aloitti itsekritiikin, maailmankuva koki kolauksen ja kapakat veivät miehen. Huonokuntoinen teoreetikko päätyi lopulta Tervalammen alkoholistiparantolaan, jossa kuntoutus eteni jopa yli odotusten. Toiviaisen potilas-status vaihtui työntekijäksi. Hän alkoi myös kirjoittaa Alkoholipolitiikka-lehteen artikkeleita, jotka 1997 julkaistiin juoppokulttuuria käsitelleessä teoksessa "Kantapöydän imu".


title: Seppo Toiviainen

text: Toiviainen kuoli sairauskohtaukseen 60-vuotiaana kotonaan Helsingissä kesäkuussa 2005. Hänen sekä hyvän ystävänsä Matti Virtasen välisestä kirjeenvaihdosta vuosilta 1996-2005 julkaistiin vuonna 2007 (WSOY) teos "Kaksi kirjaa -ja se kolmas".


title: Temporaali

text: Temporaali on sijamuoto, joka ilmaisee aikaa. Unkarin kielessä sen pääte on "-kor". Esimerkiksi "hétkor" (”seitsemältä”), "hét órakor" (”kello seitsemän”), "éjfélkor" (”keskiyöllä”) ja "karácsonykor" (”jouluna”).


title: Temporaali

text: Suomen kielessä on temporaalia vastaava johdannaistyyppi, jonka pääte on yksikössä "-lloin/-llöin", monikkomuotoja ei käytetä. Sitä käytetään vain muutamista pronomineista, eikä sitä yleensä ole pidetty sijamuotona vaan adverbityyppinä.


title: Humbucker

text: Humbucker oli alkujaan Gibsonin Les Paul -kitaroista yleistynyt kitaramikrofonityyppi.


title: Humbucker

text: Englanninkielinen nimi tullee fraasista "buck the hum", joka voitaneen kääntää vapaasti muotoon "hurinan estäminen".


title: Humbucker

text: Mikrofonin rakenteen keksi Seth Lover etsiessään ratkaisua häiriöäänelle, jota ympäristön muut verkkosähköä käyttävät laitteet aiheuttavat. Periaatteeltaan humbucker on kaksi vierekkäin olevaa, sähköisesti sarjaankytkettyä yksikelaista mikrofonia. Mikrofoneissa magneetit on asennettu napaisuudeltaan vastakkaisiksi, jolloin kitarankielen eri mikrofoneihin indusoimat jännitteet ovat keskenään vastakkaisvaiheisia. Sen vuoksi toisen mikrofonin käämin navat kytketään ristiin, mikä kääntää signaalit samanvaiheisiksi, jolloin ne vahvistavat toisiaan. Mahdollinen matalataajuinen hurinsasignaali taas kytkeytyy molempiin käämeihin samanvaiheisena mutta koska toisen käämin napaisuus on käännetty mikrofoneihin kytkeytyneet häiriösignaalit kumoavat toisensa. Lopputuloksena on voimakas signaali ja vaimentunut hurina.


title: Humbucker

text: Gretsch-yhtiöllä oli samanaikaisesti kehitteillä mikrofoni, joka tuli merkin kitaroihin nimellä Filtertron. Mikrofonin kehitti yhtiölle Ray Butts kitaristi Chet Atkinsin ehdotuksesta.


title: Humbucker

text: Lover haki keksinnölleen patenttia, ja tästä alkuvaiheen sarjatuontantomikrofonit saivat tunnetuksi tulleen nimityksen P.A.F. Tämä oli lyhennös englannin kielen sanoista "patent applied for", "patenttia haetaan".


title: Humbucker

text:
Humbucker-mikrofonien tuottama ääni ei ole täysin samanlainen kuin yksikelaisissa, sillä kieli ei värähtele täysin samalla tavalla molempien mikrofonien yllä. Ero riippuu muun muassa otteen korkeudesta, mutta yleisesti ottaen ääni on hieman pehmeämpi.
Jos mikrofoniin on asennettu väliulosotto, toinen kela voidaan kytkeä pois toiminnasta, jolloin mikrofoni toimii kuten yksikelainen.


title: Humbucker

text: Humbucker-mikrofonin kaksi kelaa voivat olla kytkettynä myös päällekkäin () tai ahdettuna saman kokoiseen tilaan kuin yksikelainen mikrofoni. Kelojen poikkeavilla asetteluilla on haettu kitaraan samanlaista soundia kuin humbuckerissa.


title: Humbucker

text:
Humbucker tarjoaa useita sähköisiä kytkentämahdollisuuksia joilla mikrofonista saadaan haluttaessa monipuolinen
äänensävyvalikoima valintakytkimiä käyttämällä.


title: Humbucker

text: Kitaran elektroniikka voidaan toteuttaa niin, että häiriön poisto ilman humbuckeria saadaan yhdistelemällä yksikelaisia mikrofoneja sopivasti kytkimien avulla. Tällöin saatetaan käyttää ilmaisua "hum cancelling position". Eräs tapa on käyttää yhtä magneettiselta napaisuudeltaan muiden kanssa vastakkaista mikrofonia. Näin se voi toimia humbucker-kytkennän toisena osana.


title: Peribsen

text: Peribsen (alun perin Sekhemib) oli muinaista Egyptiä 2. dynastian aikaan vuoden 2700 eaa. tienoilla hallinnut faarao tai mahdollisesti kaksi faaraota.


title: Peribsen

text: Peribsen ei ilmeisesti ollut Nynetjerin laillinen perillinen, vaan nousi valtaan muilla keinoin. Hän nousi mahdollisesti valtaan Egyptissä puhjenneen sisällissodan jälkeen. Peribsenin haudassa Abydoksessa kuvataan hänet voittoisana ottamassa vastaan Ylä- ja Ala-Egyptin kuninkaan paikkaa. Peribsen oli ensimmäinen faarao, joka kirjoitti nimensä kartussiin. Kartussilla ympyröity nimi löytyi Sakkarasta löytyneesta sinetistä.


title: Peribsen

text: Muista faaraoista poiketen Peribsen otti Horus-nimensä tilalle Seth-nimen, jossa serekhin eteen oli sijoitettu Horus-jumalaa kuvaavan haukan sijasta Seth-jumalaa kuvaava Seth-eläin. Egyptissa näiden jumalten välillä vallitsi ankara kilpailu ja Peribsenin nimenmuutos oli mitä todennäköisimmin poliittinen kannanotto. Jotkut egyptologit (mm. Nicolas Grimar ja Wolfgang Helck) kuitenkin uskovat, että Sekhemib ja Peribsen olivat eri henkilöitä, jotka hallitsivat peräkkäin.


title: Peribsen

text: Peribsenin hauta sijaitsee Abydoksessa ja on perinteinen neliskulmainen hauta, joka on ympäröity muurilla. Haudan yhteydestä on löytynyt kaksi steelaa, joissa mainitaan Peribsenin nimi. Oheishautoja lähistöltä ei ole löytynyt.


title: Les Paul

text: Lester William Polsfuss, taiteilijanimeltään Les Paul (9. kesäkuuta 1915 Waukesha, Wisconsin – 13. elokuuta 2009 White Plains, New York) oli kitaristi ja lauluntekijä. Parhaiten hänet kuitenkin tunnetaan yhtenä tärkeimmistä nykyaikaisen sähkökitaran ja äänitystekniikan kehittäjistä.


title: Les Paul

text: Les Paul syntyi Waukeshassa, Wisconsinissa. Hän kiinnostui musiikista kahdeksanvuotiaana ryhtyessään soittamaan huuliharppua. Yritettyään ensin banjon soittoa hän siirtyi kitaraan. 13-vuotiaana Les Paul soitti puoliammattilaisena kitaraa country-yhtyeessä. 1930-luvulla hän työskenteli radiossa jazzmusiikin esittäjänä. Hän julkaisi ensimmäiset levytyksensä vuonna 1936. Les Paul oli tyytymätön 1930-luvun puolivälin sähkökitaroihin, ja alkoi kehittää niitä. Vuonna 1941 hän suunnitteli ja rakensi yhden ensimmäisistä umpirunkoisista sähkökitaroista. 1950-luvulla Les Paul levytti useita vinyylialbumeita, joissa hän säesti jazzlaulajavaimoaan Mary Fordia.


title: Les Paul

text: Les Paul oli yksi umpirunkoisen kitaran kehittämisen pioneereista. Hän keksi, että äänen kiertoalttius vähentyi ratkaisevasti eliminoimalla akustinen kaikukoppa suurin piirtein samaan aikaan kuin Leo Fender teki saman havainnon. Hän kehitti kitaran joka koostui höylätystä kakkosneloslaudasta, johan oli kiinnitetty kaula, talla ja sähköosat.


title: Les Paul

text: Les Paul oli myös uranuurtaja moniraitaäänityksen ja useiden kaikuefektien kehittäjänä. Hän keksi mm. "Selsync" (Selective Synchronization) menetelmän, jolla haitallinen aikaero valmiin musiikin ja äänitettävän osuuden suorittamisessa vältetään, kun toisto- ja äänityspäät ovat fyysisesti erilliset. Menetelmässä moniraitainen äänityspää voidaan kytkeä halutulta osin toistopääksi jolloin aikaero katoaa.


title: Les Paul

text: Hän oli koko aikuisikänsä kiinnitettynä Gibsonin kitaratehtaan kehitysosastoon. Les Paulin kehittämä kitara (Gibson Les Paul), joka siis kantaa myös kehittäjänsä nimeä, on tunnetuimpia sähkökitaramalleja maailmassa. Sen runkomalliin perustuvia kitaroita ovat tuottaneet useat kitaranvalmistajat kuten Gibson, Epiphone, ESP ja Tokai Gakki.


title: Les Paul

text: Les Paul esiintyi viikoittain vielä 94 vuoden iässä New Yorkissa, Broadwayllä sijaitsevalla Iridium Jazz Clubilla, vaikka nivelreuma oli jäykistänyt kaksi sormea hänen vasemmasta kädestään. Hän soitti Gibson Les Paulia, jossa on vibrakampi ja hänen itsensä käämittämät mikrofonit.


title: Les Paul

text: Les Paul oli Steve Millerin (Steve Miller Band) kummisetä. Hän opetti Millerille perussoinnut tämän ollessa 5-vuotias.


title: Les Paul

text: Les Paul kuoli 13. elokuuta 2009 keuhkokuumeeseen.


title: Les Paul

text: Viitteet


title: Hawker Typhoon

text: Hawker Typhoon oli toisen maailmansodan aikainen Hawker Aviationin vuonna 1940 kehittämä,Hurricanen seuraajaksi tarkoitettu torjuntahävittäjä. Moottorin suorituskyky korkealla ei ollut riittävän hyvä aiottuun tehtävään, mutta erinomainen suorituskyky matalalla, toiminta-aika ja voimakas aseistus johtivat tyypin käyttöön maahyökkäys- ja maavoimien tukitehtävissä.


title: Hawker Typhoon

text:
Hawker -yhtiön pääsuunnittelija Sydney Camm luonnosteli 1937 Hurricanelle seuraajaa ennakoiden Ilmailuministeriön huomaavan pian tarpeen suunnitella seuraaja torjuntahävittäjäksi. Ministeriö julkaisi spesifikaation F.18/37.
Siinä määriteltiin torjuntahävittäjä, joka käyttäisi uutta Napier Sabre tai Rolls Royce Vulture -moottoria. Ne olivat 24-sylinterisiä, aiotulta teholtaan noin 2000:n hevosvoiman moottoreita. Aseistuksena olisi 12 konekivääriä. Hawker valmisti kaksi 1938 tilattua prototyyppiä kummallekin moottorille. Vulture-prototyypin ensimmäinen lento oli lokakuussa 1939, Sabre -version helmikuussa 1940.


title: Hawker Typhoon

text: Vulture-moottoria käyttävä sai nimen Tornado ja Sabre -moottorinen nimen Typhoon. Molemmat moottorit kärsivät ongelmista, mutta Napier -yhtiöllä oli parempi mahdollisuus kehittää Sabre-moottori luotettavammaksi. Rolls-Roycen paine kehittää ja tuottaa yhä tehokkaampia Rolls-Royce Merlin -versioita ei mahdollistanut Vulturen vastaavaa kehitystyötä, joka lopetettiinkin 1941. Tämä johti kokeiluihin muilla moottoreilla, mikä vaikutti myöhemmin Hawker Tempestin kehitystyöhön.


title: Hawker Typhoon

text:
Toukokuussa 1940 prototyypin koelennolla sattui täpärä tilanne rungon pettäessä. Koneesta kehitettiin kaksi versiota, Mk 1 A aseistettuna 12:lla konekiväärilla sekä Mk 1 B jossa oli neljä 20 mm:n tykkiä. B -version ensilento oli 3. toukokuuta 1941.
Ensimmäinen varsinainen tuotantokone oli Mk 1 A, ja se lensi toukokuun 27. päivänä 1941. Koneen päätuotantoyhtiö oli
Gloster Hawkerin keskittyessä tuottamaan Hurricanea sodan yleistilanteen sanelemana. Ensimmäisenä koneita sai 56. laivue syyskuussa 1941. Palveluskäytössä paljastui osaksi vakavia lastentauteja, jotka johtivat onnettomuuksiin. Lisäksi useat Glosterin koelentäjät saivat surmansa onnettomuuksissa. Tämä osoitti, etteivät ongelmat johtuneet palveluskäytön oloista, ja tyypin poistamista palveluksesta ehdotettiin. Hawkerin tutkimuksissa syyksi osoittautui metallin väsyminen, mikä johti pyrstön irtoamiseen kokonaisuudessaan. Rakennetta vahvistettiin rungon ympäri metalliliuskoilla, jotka näkyivät pyrstön edessä. Muita ongelmia olivat epävakaus suurilla nopeuksilla, pakokaasujen vuotaminen ohjaamoon ja moottorin epäluotettavuus. Kone saatiin luotettavammaksi 1942 loppuun mennessä, mutta ongelmia ei täysin saatu ratkaistuksi tyypin palvelusaikana.


title: Hawker Typhoon

text: Typhoonin suorituskyky korkealla oli pettymys, ja myös nousunopeus oli toivottua heikompi. Sen sijaan erityisesti nopeus matalalla oli erinomainen. Pierre Clostermann mainitsee kirjassaan "Suuri sirkus", että kahdesta 500 kilon (todellisuudessa 450 kg:n) pommista siipien alla huolimatta Typhoon oli vaakalennossa niin nopea, että saattavien Spitfire V D -koneiden oli vaikea pysyä matkassa.


title: Hawker Typhoon

text:
Suorituskyky johti menestykseen Saksan Focke-Wulf Fw 190 hävittäjäpommittajien matalahyökkäyksiä vastaan niiden tehdessä iskuja Britannian rannikoille. Tämä auttoi Typhoonin säilymisessä palveluksessa, vaikka onnettomuuksien syytä ei oltu selvitetty. Sen päätuotantomalliksi valittiin tykeillä aseistettu Mk I B, jonka moottoriksi tuli parannettu Sabre II A, mikä mahdollisti koneen hyvien ominaisuuksien hyödyntämisen kokonaisuudessaan.
Typhoonin aseistukseen lisättiin pommit, ja 1942 lopulla 609. laivue teki ensimmäisen yöllisen iskun maakohteeseen, jonka jälkeen konetta käytettiin pääosin päivällä, mutta myös yöllä, iskuihin erilaisia maakohteita vastaan. Suuri nopeus suojasi koneita sekä hävittäjiltä että torjuntatulelta. Enimmäiskuorma oli 900 kg. 1943 Typhoonin aseistukseen lisättiin raketit. Tyyppiä kehitettiin edelleen vaihtamalla moottoriksi 2200 hv:n Sabre II B ja potkuriksi 4-lapainen Dowty Rotol tai De Havilland -vakiokierrospotkuri. Autonoviohjaamo korvattiin taakse liukuvalla kuplakuomulla. Ohjaajan suojaksi lisättiin panssarointia sekä panssarituulilasi. Moottoriksi tuli viimeiseksi 2260 hv:n Sabre II C.
Typhoonia käytettiin nyt hyökkäyksiin rannikoiden laivaliikennettä sekä maainfrastruktuuria vastaan. Normandian maihinnousun edellä tehtiin hyökkäyksiä erityisesti maakuljetuksia ja -reittejä vastaan.


title: Hawker Typhoon

text: Typhoonilla oli merkittävä asema maihinnousun tukemisessa sekä edelleen joukkojen tukemisessa niiden murtautuessa ja edetessä rannikolta Saksaan. Tähän aikaan Typhooneja oli palveluksessa suurin määrä, 26 laivuetta.


title: Hawker Typhoon

text:
Typhoon oli hankala käsitellä. Sen maaominaisuudet olivat epävakaat, ja osin kookkaasta Napier-moottorista johtuvasta painosta seurasi suurehko minimilentonopeus ja edelleen vaativa laskeutuminen. Nämä ominaisuudet aiheuttivat lukuisia onnettomuuksia.
Typhoonin Napier Sabre -luistiventtiilimoottori oli oikukas ja saattoi epäonnistuneen käynnistysyrityksen jälkeen leimahtaa tuleen. Perimmäinen syy tähän oli alun perin iskutilavuudeltaan pienempään Rolls-Royce Merlin moottoriin suunniteltu panoksesta voimansa saanut Coffman-käynnistyslaite, jonka teho ei varsinkaan kylmänä aina riittänyt kunnolla pyörittämään moottoria puristusvaiheen yli. Tästä seurasi seoksen syttyminen imusarjassa ja palavan polttoaineseoksen leviäminen edelleen.


title: Hawker Typhoon

text: Hawker Typhoonia valmistettiin 3330 kappaletta, joista Gloster teki 3310. Pääversio oli Mk I B. Taktista tiedustelua varten tehtiin pieni määrä nimellä FR. Mk 1 B. Yksi kone varustettiin tutkalla yöhävittäjäksi 1941. Tyypin tuotanto päättyi 1944.


title: Hawker Typhoon

text: Koneen suorituskyvyn parantamiseksi torjuntahävittäjänä sekä suurten nopeuksien epävakauden ratkaisemiseksi alettiin kokeilla ohutta siipeä. Nämä kokeilut johtivat Hawker Tempestin kehittämiseen.


title: Hawker Typhoon

text: Eniten ilmavoittoja Typhoonilla saavutti everstiluutnantti (Wing Commander) J. R. Baldwin, 15 kpl.


title: Hawker Tempest

text: Hawker Tempest oli Britannian kuninkaallisten ilmavoimien toisessa maailmansodassa käyttämä hävittäjälentokone. Konetyyppi kehitettiin Hawker Typhoonin pohjalta.


title: Hawker Tempest

text: Hawker Tempestin suunnittelu aloitettiin vuonna 1941 Hawkerin tehtaalla Hawker Typhoonin pohjalta. Tavoitteena oli luoda konetyyppi, joka soveltuisi torjuntahävittäjäksi, eli tehtävään jonka täyttämisessä Typhoon oli epäonnistunut. Tärkein uudistus oli uusi ohuempi ja kevyempi laminaariprofiilinen ja elliptinen siipi. Ohuempaan siipeen mahtui vähemmän polttoainetta joten runkoa jatkettiin siirtämällä moottoria 51 cm eteenpäin ja vapautuneeseen tilaan sijoitettiin polttoainesäiliö. Koneeseen tehtiin myös muita pienempiä muutoksia. Konetyypille aiottiin alun perin antaa nimeksi Typhoon II, mutta edelliseen malliin verrattuna huomattavien muutosten vuoksi koneen nimeksi tuli Tempest. Koneeseen aiottiin myös asentaa uusi Sabre IV -moottori ja siirtää nokan alla ollut jäähdytin siipien tyviin, mutta uuden moottorin kanssa oli ongelmia ja koneen saamiseksi nopeasti tuotantoon koneissa säilytettiin vanha Sabre II -moottori nokan alla olevine jäähdyttimineen.


title: Hawker Tempest

text: Typhoonin tavoin Tempest oli kookas ja raskas hävittäjä, mutta osoittautui mainioksi koneeksi toimittaessa matalalla. Siipiin oli Normandian maihinnousun ajaksi maalattu useimpien muiden konetyyppien tavoin mustavalkoiset tunnistusraidat (invasion stripes), jottei liittoutuneiden ilmatorjunta erehtyisi luuleman omia koneita vihollisiksi. Raidat jäivät kuitenkin siipiin sodan loppuun asti. Saksalaisten ilmatoiminnan jatkuvasti heiketessä liittoutuneiden lentokentillä ei ollut tarvetta huolelliseen naamiointiin.


title: Hawker Tempest

text: Raketeilla, pommeilla ja neljällä 20-millisellä Hispano-tykillä varustettu Tempest aiheutti raskaita menetyksiä akselivaltojen maavoimille. "Falaisen motissa" Typhoon ja Tempest tuhosivat saksalaisia eliittijoukkoja, jotka hyökkäsivät ilman ilmasuojaa Hitlerin määrättyä henkilökohtaisesti ne ajamaan liittoutuneet takaisin mereen Normandiassa. Nämä saksalaiset joukko-osastot tuhoutuivat melkein täysin, ja ne vedettiin Hollantiin uudelleenvarustelua varten. Supermarine Spitfire -ässä Johnnie Johnson kuvailee hävitystä kuljettuaan alueen läpi.


title: Hawker Tempest

text: Tempest pärjäsi matalalla myös ilmataisteluissa, mutta erityisen paljon se tuhosi saksalaisten lentokoneita lentokentille iskiessään. Usein Tempestien hyökkäykset tulivat varoittamatta, sillä pilotit lensivät uskaliaasti tutkakatveessa. RAF:ssa sodan aikana palvellut ranskalainen hävittäjä-ässä Pierre Clostermann saavutti Tempestillä useita ilmavoittoja, joukossa muutama Messerschmitt Me 262 -suihkuhävittäjä. Tempest olikin ensimmäinen konetyyppi, joka pudotti Me 262:n.


title: Hawker Tempest

text: Edeltäjänsä Typhoonin tavoin Tempest kärsi Napier-moottoreiden oikullisuudesta. Tyydyttävä moottoriratkaisu löytyi vasta sodan päätyttyä, kun koneessa kokeiltiin 18-sylinteristä Bristol Centaurus -tähtimoottoria. Se oli saanut vaikutteita sotasaaliiksi jääneistä Focke-Wulf Fw 190 -koneista. Australian ilmavoimat käytti Bristol-moottoroituja Tempest II -koneita vielä Korean sodassa vuosina 1950–1952. Britanniassa Tempestiin asennettiin kokeeksi Rolls-Royce Dart -potkuriturbiini vuonna 1948, mutta erinomaisista koelentotuloksista huolimatta rynnäkkötehtävissä päätettiin käyttää suihkumoottorein varustettuja Gloster Meteor -hävittäjä-pommittajia.


title: Hawker Tempest

text: Katso myös: Hawker Sea Fury


title: Michael Stich

text: Michael Stich (s. 18. lokakuuta 1968) on saksalainen ammattilaisuransa lopettanut tennispelaaja.


title: Michael Stich

text: Stich voitti ensimmäisen kaksinpeliturnauksensa ammattilaisena 26. helmikuuta 1990 Memphisissä Tennesseessä. Hän saavutti uransa kohokohdan seuraavana kesänä Wimbledonin tennisturnauksessa. Hän järkytti tennismaailmaa ensin semifinaalissa, jossa hän voitti hallitsevan mestarin ja maailmanlistan ykkösen Stefan Edbergin neljässä erässä (4-6, 7-6, 7-6, 7-6), ja sitten finaalissa, jossa hän voitti kolminkertaisen Wimbledon-voittajan Boris Beckerin suoraan kolmessa erässä (6-4, 7-6, 6-4).


title: Michael Stich

text: Vuonna 1992 Stich saavutti huomattavaa menestystä nelinpelissä. Hän voitti viisi erää ja yhteensä viisi tuntia kestäneen Wimbledonin nelinpelin loppuottelun John McEnroen parina. Ottelu pelattiin loppuun maanantaina, päivää myöhemmin kuin turnaus normaalisti loppuu, ja viimeinen erä päättyi luvuin 19-17. Myöhemmin samana kesänä hän voitti Barcelonan olympialaisissa nelinpelin kultaa parinaan Boris Becker. Stich voitti vuonna 1992 myös Grand Slam Cupin, jonka loppuottelussa Michael Chang hävisi suoraan kolmessa erässä.


title: Michael Stich

text: Vuoden 1993 kohokohta Stichille oli ATP-mestaruusturnauksen voitto. Finaalissa kaatui Yhdysvaltain Pete Sampras. Stich voitti samana vuonna myös sekä Hopman Cupin että Davis Cupin Saksan joukkueessa.


title: Michael Stich

text: Stich selviytyi vuoden 1994 Yhdysvaltain avoimissa Grand Slam -turnauksen kaksinpelin finaaliin toista kertaa urallaan mutta hävisi Andre Agassille suoraan kolmessa erässä. Hän oli samana vuonna myös voittamassa World Team Cupia Saksan joukkueessa.


title: Michael Stich

text: Stichin viimeinen esiintyminen Grand Slam -finaalissa tapahtui vuonna 1996, jolloin hän hävisi Ranskan avointen finaalissa niukasti Jevgeni Kafelnikoville.


title: Michael Stich

text: Stichin lahjakkuus ja monipuolisuus (hän hallitsi yhtä lailla sekä syöttö-volley-pelin että pelin takalinjalla) tekivät hänestä yhden harvoista pelaajista, jotka ovat onnistuneet voittamaan turnauksia kaikilla alustoilla. Hän voitti ammattilaisurallaan yhteensä 18 kaksinpeliturnausta ja 10 nelinpeliturnausta. Hän oli maailmanlistalla korkeimmillaan sijalla kaksi (vuonna 1993).


title: Michael Stich

text: Stich lopetti uransa vuonna 1997. Tämän jälkeen hän on omistautunut suurimman osan ajastaan oman AIDS-säätiönsä (Michael Stich -säätiö, die Michael-Stich-Stiftung) toimintaan. Stich on ollut naimisissa kahdesti, vuodesta 1992 vuoteen 2003 saksalaisnäyttelijä Jessica Stockmannin kanssa ja vuodesta 2005 Alexandra Rikowskin kanssa.


title: Suzanne Vega

text: Suzanne Nadine Vega (s. 11. heinäkuuta 1959 Santa Monica, Kalifornia) on yhdysvaltalainen folkmuusikko ja laulaja-lauluntekijä. Hänen tunnetuimpia hittejään ovat olleet "Tom's Diner" ja "Luka", molemmat vuodelta 1987.


title: Suzanne Vega

text: Suzanne Nadine Vega syntyi 11. heinäkuuta 1959 Santa Monicassa Kaliforniassa. Hänen vanhempansa erosivat pian Suzannen synnyttyä ja hänen äitinsä meni uusiin naimisiin puertoricolaisen kirjailijan kanssa, jolta Suzanne sai sukunimensä. Perhe muutti New Yorkin Itä-Harlemiin. Vega luki lapsena paljon ja kirjoitti runoutta. Hän opetteli soittamaan kitaraa 11-vuotiaana ja kirjoitti ensimmäisen laulunsa 14-vuotiaana.


title: Suzanne Vega

text: Vega kävi New Yorkissa taidelukiota ja opiskeli siellä modernia tanssia. Koulun jälkeen hän kuitenkin ryhtyi muusikoksi. Hän opiskeli englantia Barnard Collegessa ja esiintyi New Yorkissa pienissä klubeissa. Hän teki ensimmäisen levytyssopimuksensa 1984. Vegan esikoisalbumi "Suzanne Vega" (1985) poikkesi folk-musiikin silloisen valtavirran tyylistä ja sai hyvät arvostelut. Vegan musiikillinen tyyli kehittyi edelleen hänen seuraavilla levyillään "Solitude Standing" (1987), jonka kappaleista "Luka" ja "Tom's Diner" tuli hittejä, sekä "Days of Open Hand" (1990).


title: Suzanne Vega

text: Vega on saanut musiikillisia vaikutteita muun muassa Astrud Gilbertolta, Leonard Cohenilta, Lou Reedilta ja Lotte Lenyalta. Hänelle on tyypillistä surumielinen ja mutkaton laulutyyli, jossa ei ole vibraattoa, ja hänen sanoituksensa ovat kirpeän runollisia ja tiiviitä, mutta eivät suoran poliittisia.


title: Suzanne Vega

text: Vuonna 1994 Vega sai ensimmäisen lapsensa Mitchell Froomin kanssa, jonka kanssa hän oli naimisissa 1995–1998.


title: Suzanne Vega

text: Vegan kappaletta "Tom's Diner" (1987) käytettiin MP3-pakkauksen ensimmäisenä referenssibiisinä.


title: Bill Cosby

text: William Henry Cosby, Jr. (s. 12. heinäkuuta 1937 Philadelphia, Pennsylvania) on yhdysvaltalainen koomikko, näyttelijä, käsikirjoittaja ja kasvatustieteilijä. Cosby tunnetaan muun muassa TV-sarjasta "Bill Cosby Show". Cosbyä syytettiin vuoden 2000 jälkeen moneen otteeseen naisten ahdistelusta, huumaamisista ja raiskauksista. Vuonna 2014 asiasta nousi valtava skandaali. Tämän takia televisio lopetti Cosbyn ohjelmien esittämisen. Cosby tuomittiin vuonna 2018 3–10 vuoden vankeuteen huumatun naisen hyväksikäytöstä.


title: Bill Cosby

text:
Bill Cosbyn isä oli Yhdysvaltain laivaston kokki, ja paljon poissa kotoa, kun oli toisessa maailmansodassa. Bill oli yksi perheen neljästä pojasta.
Koulussa Cosby oli jalkapallojoukkueen kapteeni. Opettajat huomasivat, että Cosby mieluummin pelleili kuin opiskeli. Myöhemmin lukioaikana Cosby teki vapaa-ajallaan töitä muun muassa kengänkiillottajana. Cosby reputti lukion ja lähti laivastoon. Tämän jälkeen Cosby korjasi keskeytyneet opintonsa ja lähti yliopistoon.


title: Bill Cosby

text: Ollessaan tarjoilijana töissä opiskeluaikanaan, Cosbyn koomikonlahjat tulivat esille. Niinpä Cosby jätti yliopiston ja lähti koomikon töihin ensin Philadelphiassa, sitten New Yorkissa Gaslight Cafessa. Tämän jälkeen Cosby kiersi eri kaupunkeja koomikon työssään. Cosby pääsi NBC-yhtiön leipiin vuonna 1963. Vuonna 1964 Warner Bros julkaisi Cosbyn ensimmäisen levyn "Bill Cosby Is a Very Funny Fellow...Right!"'.


title: Bill Cosby

text: Cosby nousi Yhdysvalloissa menestykseen 1965–1968 tuotetussa "Minä vakooja" -televisiosarjassa ("I Spy") ja sai oman tilannekomediasarjansa "The Bill Cosby Show", jota tuotettiin kaksi kautta 1969–1971 ja oli luomassa piirrettyä "Fat Albert and the Cosby Kids". 1980-luvulla hänen perhesarjansa "The Cosby Show" (Suomessa nimellä "Bill Cosby Show") menestyi hyvin ja oli sikäli merkittävä, että siinä oli ensimmäistä kertaa pääosassa hyvin toimeentuleva keskiluokkainen tummaihoinen amerikkalainen perhe.


title: Bill Cosby

text: Muita hänen sarjoja olivat Suomessa 1990-luvulla "Pikku riiviöt" ("Kids Say the Darndest Things"), komediasarja "Cosby" ("Cosby") ja dekkarisarja "Cosbyn tutkimukset" ("Cosby mysteries").


title: Bill Cosby

text: Cosby on tuottanut, käsikirjoittanut, ohjannut ja näytellyt televisiosarjoissa, joihinkin jopa säveltänyt musiikkia. Hän on esiintynyt myös elokuvissa, joista mikään ei kuitenkaan ole saanut osakseen samaa menestystä kuin hänen televisiotyönsä.


title: Bill Cosby

text: Cosby on kirjoittanut useita opaskirjoja miehen roolista perheessä ja yhteiskunnassa. Hän on väitellyt kasvatustieteen tohtoriksi vuonna 1977. "Bill Cosby Showssa" hän nosti esille yhteiskunnallisia teemoja kuten huumeet, teiniraskaudet, lukutaidottomuus ja jengiväkivalta.


title: Bill Cosby

text:
Maaliskuussa 2004 Cosby puhui rotuerottelun purkamiseen vieneen "Brown v. Board of Education"-jutun 50-vuotisjuhlassa. Tässä "Pound Cake"-puheessa Cosby arvosteli monin tavoin mustien yhteisöä.
Cosby syytti Yhdysvaltain mustaa köyhälistöä ja keskiluokkaa siitä, että näitä kiinnostaa urheilu, muoti ja "kova toiminta" enemmän kuin koulutus ja itsensä kehittäminen. Cosby puhui mustien rikollisuudesta mustia syyttäen.


title: Bill Cosby

text: Cosbyn mukaan mustia kiinnosti ostoksissa ylellisyys välttämättömyyden sijaan. Cosbyn mielestä kasvatuksessa olisi parantamisen varaa, vastuuta puuttui. Cosby myös sanoi, ettei köyhien mustien pidä enää syyttää ahdingostaan valkoisten harjoittamaa syrjintää, vaan omaa köyhyyskulttuuriaan. Cosbyn "Pond Cake"-puhe sai vastaan sekä myönteistä että hyvin kriittistä palautetta. Sosiologi Michael Eric Dysonin mukaan Cosby syytti liikaa köyhiä mustia ongelmista, jotka valkoinen yhteisö oli luonut.


title: Bill Cosby

text: Cosby on ollut naimisissa Camille O. Cosbyn kanssa vuodesta 1964 lähtien. Heillä on viisi lasta: Erika (s. 8. huhtikuuta 1965), Erinn (s. 23. heinäkuuta 1966), Ennis (15. huhtikuuta 1969 – 16. tammikuuta 1997), Ensa (s. 8. huhtikuuta 1973 – 23. helmikuuta 2018) ja Evin (s. 27. elokuuta 1976). Ennis murhattiin vuonna 1997.


title: Bill Cosby

text: Cosby on ilmoittanut 2015 kärsivänsä näköongelmia aiheuttavasta glaukoomasta. Lisäksi hän sairastaa sarveiskalvon kartiorappeumaa, joka voi heikentää näön tarkkuutta ja aiheuttaa varjokuvia. Ja on näin ollen oman ilmoituksensa mukaan "käytännössä sokea".


title: Bill Cosby

text: Vuonna 2006 syntyi kohu, kun useat naiset syyttivät Cosbya lähentelystä ja raiskauksesta, mutta Cosby kiisti väitteet. Vuonna 2015 kohu syttyi taas, kun Cosby myönsi antaneensa rahaa nuorille naisille, jotteivät he kertoisi harrastaneensa seksiä hänen kanssaan.


title: Bill Cosby

text: Vuonna 2016 loppuun mennessä yli 60 naista on väittänyt Cosbyn syyllistyneen ahdisteluun ja raiskauksiin 1965–2008. Monet näistä jutuista olivat jo vanhentuneita.


title: Bill Cosby

text:
Toistaiseksi vain vuonna 2005 esille tulleesta tapauksesta on sovittelulla ratkaistu oikeuden päätös.
Syksyllä 2014 koomikko Hannibal Buress sanoi julkisesti Cosbyä raiskaajaksi. Tästä nousi suuri kohu. Monet naiset syyttivät Cosbyä siitä, että tämä huumasi ja raiskasi heidät. Naiset olivat vaienneet tapauksista pitkään. Julkisuudessa Cosby pyrki kiistämään syytöksiä ja vaikenemaan. Cosbyn tuttavat ja läheiset tukivat häntä. Vuoden 2014 lopussa Cosby irtisanoutui tai erotettiin monista toimistaan ja hänelle annettuja kunnianosoituksia peruttiin. Televisio hyllytti Cosbyn. Heinäkuussa 2015 tuli julkisuuteen vuoden 2005 oikeustapaus, jossa Cosby tunnusti huumanneensa naisen saadakseen seksiä.
Lisäksi Cosby sanoi antaneensa naisille rahaa, että nämä salasivat suhteet.


title: Bill Cosby

text:
Joulukuun lopussa 2015 Cosby pidätettiin miljoonan dollarin takuusummaa vastaan. Tehty pidätys johtuu vuoden 2004 tapauksesta. Cosbyn väitetään tuolloin huumanneen ja käyttäneen seksuaalisesti hyväksi yliopiston naiskoripallojoukkueen manageria. Pennsylvanian tuomari katsoi 24. toukokuuta 2016 todisteiden riittävän. Cosby joutui oikeudenkäyntiin, jossa häntä uhkasi jopa 10 vuoden vankeus. Valamiehistö ei päässyt yksimielisyyteen, ja niin Cosby vapautettiin syytteistä. Tapaus meni uudestaan oikeuteen. Huhtikuussa 2018 Cosby tuomittiin vankeuteen ahdistelusta ja huumatun naisen hyväksikäytöstä. Syyskuussa 2018 tuomari määräsi Cosbylle 3–10 vuotta vankeutta.
Kustantaja WSOY


title: Elämänpuu

text: Elämänpuu tarkoittaa seuraavia asioita:


title: Tanssilava

text: Tanssilava on ulkoilmaan tanssipaikaksi rakennettu avoin tai katettu lava, jolla harrastetaan lavatanssia. Tanssilavoja on esiintynyt etenkin Ruotsissa ja Suomessa 1800-luvulta alkaen, ja mainintoja niistä on myös Norjasta, Venäjältä, Irlannista ja Meksikosta. Toisen maailmansodan jälkeen tanssilavojen on sanottu Ruotsissa korvautuneen katetuilla rakennuksilla, kun taas Suomessa ilmiö on jatkunut enemmän tai vähemmän elinvoimaisena edelleen.


title: Tanssilava

text: Yhtä lailla kuin tanssilavoja on Suomessa pidetty suomalaisena ilmiönä, ne on Ruotsissa nähty ruotsalaisuuden ilmentyminä, ja Ruotsissa niitä tiedetään olleen ainakin jo 1910-luvulla. Suomalaisissa sanomalehdissä ensimmäinen maininta tanssilavasta () on Ruotsin kruunuprinsessan syntymäpäivistä kertovassa uutisessa vuodelta 1850. Kristianiassa (nykyisessä Oslossa) Norjassa tanssilava mainitaan vuonna 1876 ja Jeniseiskissä Siperiassa myös vuonna 1876. Erityisen tavallisia tanssilavojen sanotaan olleen Ruotsissa maailmansotien välisenä aikana, jonka jälkeen niiden sanotaan korvautuneen katetuilla rakennuksilla. 2000-luvulla nimitystä "dansbana" käytetään Ruotsissa vähän.


title: Tanssilava

text: Muissa kielissä, kuten ranskassa ja englannissa, sanalle "tanssilava" on ollut vaikea löytää täsmällistä vastinetta ilmiöstä muilla kielillä kerrottaessa. Irlannissa tanssilavoja () kerrotaan olleen toiseen maailmansotaan asti; niillä tanssivat etenkin nuoret sunnuntaisin kirkonmenojen jälkeen, usein huilu- tai viulupelimannin säestyksellä. Samoin lavalla tapahtuvia tansseja kerran viikossa on tavattu Meksikossa. Etenkin englanninkielisessä maailmassa yleisempää on kuitenkin vastaavasti vaikeasti suomennettava ”tanssihuonetanssiminen” (); monet suomalaiset lavatanssit ovat muunnelmia näistä salitansseista. Laajemmin voidaan puhua seuratansseista, jotka kattavat molemmat ilmiöt.


title: Tanssilava

text: Tanssilavojen rakentaminen on alkanut Suomessa Ilmar Talven mukaan 1880- tai 1890-luvulla. Suomesta kertovassa uutisessa ruotsinkielinen sana "dansbana" esiintyy Suomea tarkoittavana ensi kerran 1876 Åbo Underrättelser -lehden uutisessa Porista. Jo tätä ennen sana oli esiintynyt uutisissa muualta. Suomenkielinen sana "tanssilava" esiintyy ensimmäisen kerran vuonna 1879 Uuden Suomettaren Mikkeliä koskevassa uutisessa.


title: Tanssilava

text: Vanhimpia tanssilavoja Suomessa olivat kaupunkien kansanjuhlien ja muiden tapahtumien tilapäiset avolavat. Maaseudulla tanssilavojen on arveltu levinneen ruotsinkieliseltä Pohjanmaalta muualle Suomeen. Niiden rakentamista helpottivat modernit höyrysahat, joista saatiin tasaisia lattialankkuja, samalla kun tasaisempaa lattiaa vaativat myös uudet paritanssit. Yhteen lavojen leviämisen kanssa osuu myös nuorisoseuraliikkeen nousu.


title: Tanssilava

text: 1900-luvun alkuvuosikymmeninä seuratalot korvasivat osittain varhaisia avolavoja. Forssan seudulla tehdystä tutkimuksesta nähdään, että kun tansseja oli vielä 1920-luvulla melko vähän, niin 1930-luvulla niitä alettiin järjestää enemmän. Tanssipaikkoina olivat pääasiassa ladot (paikallisessa murteessa ”makasiinit”) ja seuratalot. Toisen maailmansodan jälkeen seurojen ja yhdistysten rakentamat tanssilavat lisääntyivät kuitenkin nopeasti.


title: Tanssilava

text: Lähes sata vuotta vanha Sivakan lava Kaavin kunnan Sivakkavaarassa on yksi Suomen vanhimmista yhä toimivista tanssilavoista. Eräiden tietolähteiden mukaan tansseja on pidetty Sivakan lavalla jo vuonna 1907.


title: Tanssilava

text: Tanssilavojen tyyppeinä erotetaan vuonna 1993 tehdyssä tutkimuksessa avolavat, katetut lavat ja suurlavat. Avolavoja rakennettiin paljon sotien jälkeen, mutta säiden armoilla ne kestivät vain muutamia vuosia lahoamatta. 2000-luvulla niitä oli enää muutamia, lähinnä katettujen lavojen laajennuksina tai tilapäiskäytössä. Katetut pienlavat taas olivat joko avo- tai umpiseinäisiä, ja umpiseinäisissä saattoi jo olla sähkö ja lasi-ikkunat.


title: Tanssilava

text: Suurlavojen rakentaminen alkoi 1950-luvun lopussa. Niitä oli tavallisesti yksi tai kaksi maakuntaa kohti hyvien liikenneyhteyksien varrella, ja niissä olivat varustuksena yleensä lasi-ikkunat, sähkövalo, porttikatos ja usein myös keittokatos ja putka. Tanssilavan ympärillä oli yleensä suuri aidattu alue ja mahdollisesti erilliset kahvio ja WC sekä aidan ulkopuolella pysäköintialue. Usein houkuttimena on myös kaunis maisema.


title: Tanssilava

text: Kun maaseutu alkoi autioitua, taloudellisen kannattavuuden edellytykseksi nousi lavan suuruus, ja matkat tanssilavoille pitenivät. Maantieteilijä Pentti Yli-Jokipiin Lounais-Suomessa tekemästä tutkimuksesta nähdään, että tällöin pienet paikalliset lavat vähenivät ja 1970-luvulla lavojen alueellisessa jakaumassa oli siirrytty kuntatasolta seututasolle. 1980- ja 1990-luvulla tanssilavojen määrä kääntyi kuitenkin nousuun. Osittain tämä voi liittyä kylätoiminnan nousuun. Myös valtakunnallisesti tanssilavojen määrä on tasaisen hitaasti vähentynyt, mutta muiden tanssipaikkojen noussut. Vuonna 2005 kesätanssipaikkoja oli tasaisesti koko maassa ja talvitanssipaikkojakin vähintään joka maakunnassa.


title: Tanssilava

text: Tanssilava mainitaan P. Mustapään tunnetussa runossa ”Viimeisestä illasta” kokoelmassa "Laulu vaakalinnusta" vuodelta 1927. Myös lauluksi sävelletty runo alkaa sanoin: ”Istuimme kahden tanssilavan luona”.


title: Nimikkopuu

text: Nimikkopuu (joskus myös elämänpuu) on ihmistä varten istutettu puu. Puuntaimi istutetaan yleensä jo varhain, joskus jo pian syntymän jälkeen. Puu kuvaa ihmisen elämää ja kukoistusta.


title: Nimikkopuu

text: Myös poliitikot tai suurmiehet istuttavat toisinaan nimikkopuun esimerkiksi ulkomaanmatkalla. Tällöin kyse on pelkästään vertauskuvallisesta teosta, johon yleensä ei liity mytologiaa. Puu saattaa kuvata rauhaa tai yhteistyötä.


title: Nimikkopuu

text: Joissakin perinteissä uskotaan myös, että nimikkopuun ja ihmisen välillä vallitsee kohtalonyhteys. Nimikkopuun hyvinvointi parantaa myös ihmisen hyvinvointia, kun taas puun vahingoittuminen vahingoittaa myös ihmistä. Pitkäikäisen puun toivotaan pidentävän myös ihmisen elinikää. Joskus nimikkopuuhun on merkitty ihmisen kannalta tärkeitä tapahtumia. Jos ihminen kuolee ennen puutaan, voi puu säilyä ikään kuin muistomerkkinä ihmisestä.


title: Nimikkopuu

text: Nimikkopuita tunnetaan monissa kulttuureissa, myös suomalaisilla.


title: Hedelmäviina

text: Hedelmäviina (, , ) on viinan vahvuinen kirkas alkoholijuoma, joka on valmistettu hedelmäraaka-aineesta ja jonka maku on säilyttänyt käytetyn hedelmän tai marjan luonteenomaisen maun. Hedelmäviina on vahvuudeltaan tyypillisesti 38-45°. Se on väriltään kirkasta, koska hedelmäviinaa ei yleensä kypsytetä puuastioissa, joista mm. konjakki ja viski saavat ruskean värinsä. Hedelmäviina saa siis tyypillisesti makunsa vain ja ainoastaan hedelmästä, ei puutynnyristä. Heikkomakuisimmista hedelmistä kuten omenoista tehtyä viinaa saatetaan nykyisin maustaa puutynnyrissä varastoimalla.


title: Hedelmäviina

text: Hedelmäviinaa valmistetaan muun muassa Saksassa, Itävallassa, Sveitsissä, Ranskassa, Belgiassa, Italiassa, Espanjassa ja Portugalissa ko. maiden kotoperäisistä yleisistä hedelmistä ja marjoista. Unkarissa Pálinka on paikallinen nimitys sikäläisillä hedelmäviinoille. Myös Kiinassa on alettu hedelmiä jalostaa viinaksi.


title: Hedelmäviina

text: Yleisimpiä valmistuksessa käytettäviä hedelmiä ovat omenat, päärynät, kirsikat, luumut, Mirabelli-luumut ja marjoista muun muassa vadelmat. Hedelmäviinana ei kuitenkaan pidetä viinirypäleistä tai niiden viininvalmistuksen jälkeisistä jäänteistä tehtyjä erilaisia tisleitä.


title: Hedelmäviina

text: Aito hedelmäviina valmistetaan tislaamalla, kuten muutkin viinan vahvuiset alkoholijuomat. Hedelmät jauhetaan hienoksi ja massaan lisätään vettä ja seoksen annetaan käydä. Hiivan ja käymistä säätelevien aineiden käyttö on sallittua, mutta sokerin lisääminen ei ole. Sokerin lisääminen on edullinen keino lisätä viinan saantoa, joten houkutus tällaiseen vilppiin on suuri. Täysin käynyt hedelmävierre tislataan kuparisessa tislauspannussa. Tislaus on tarkkuustyötä ja hyvä viina on tisleen keskiosassa, kun taas ensin ja viimeksi tislauspannusta tullut tisle sisältää vahingollisia ja pahanmakuisia yhdisteitä. Hyvä tisle laimennetaan juontiin sopivan vahvuiseksi. Tällaista suoraan hedelmäraaka-aineesta käymisen ja tislauksen kautta saatua viinaa kutsutaan Saksassa nimellä -brand tai -wasser eli päärynäviina (saks. Birnenbrand) tai kirsikkaviina (saks. Kirschwasser).


title: Hedelmäviina

text: Hedelmäviinaa valmistetaan myös toisella päämenetelmällä, jossa hedelmiä ei käytetä, vaan jossa hedelmät lisätään valmiiseen viinaan, joka aromien irtoamisen jälkeen tislataan uudelleen ja laimennetaan nautintavahvuuteen. Tätä menetelmää voidaan käyttää kalliiden ja vähäsokeristen tai -mehuisten hedelmien tai marjojen valmistuksessa hedelmäviinaksi. Saksassa tällaista viinaa kutsutaan nimellä -geist ja yleinen esimerkki on vadelmaviina (saks. Himbeergeist).


title: Hedelmäviina

text: Saksassa hedelmäviinan valmistusmenetelmät ja nimitykset ovat kuluttajien suojelemiseksi tarkoin säänneltyjä. Muualla kuin Saksassa on valmistusmenetelmän toteaminen pelkästä nimestä vaikeaa.


title: Hedelmäviina

text: Hedelmäviinan valmistus on tyypillisesti pienimuotoista kotona tai osuuskunnassa tapahtuvaa tuotantoa ja vain harvoin teollisen mittakaavan suurtuotantoa.


title: Hedelmäviina

text: Suomessa hedelmäviinaa ei ole perinteisesti valmistettu, koska hedelmien satoisuus ja sokeripitoisuus eivät ole Suomessa yhtä runsaita kuin Keski-Euroopassa. Suomessa viinan valmistus on hyvin säänneltyä, mikä rajoittaa hedelmäviinan valmistusta. Alko myy ainakin yhtä tunnettua suomalaistuotetta, kuopiolaisen Alahovin viinitilan Mesimarja-vodkaa, joka on geist-tyyppinen snapsi. Alkon tilausluettelossa on lisäksi erilaisia päärynä- ja kirsikkaviinoja.


title: Hedelmäviina

text: Hedelmäviina nautitaan huoneenlämpöisenä snapsina. Huoneenlämpö tuo esiin hedelmän maut ja myös mahdolliset snapsivirheet, jotka jäisestä juomasta jäisivät maistumatta.


title: Jomali

text: Jómali oli islantilaisen Bósin saagan mukaan bjarmien jumala. Saagan mukaan Jómalille oli pystytetty patsas, jolle uhrattiin arvometalleja. Patsaan kaulassa oli kultaketju, päässä kruunu, ja kädessä malja täynnä hopeaa.


title: Jomali

text: Sana Jómali on todennäköisesti sukua suomen sanalle jumala. Bjarmit olivat itämerensuomalainen, mahdollisesti Vienanmeren rannalla asunut kansa.


title: The Hedonistic Imperative

text: The Hedonistic Imperative (Hedonistinen imperatiivi) on David Pearcen julkilausuma, jossa hän perustelee tietoisten olentojen kokeman fyysisen ja psyykkisen kärsimyksen poistamista maailmasta muun muassa geenimuuntelun, nanotekniikan ja neurolääketieteen avulla.


title: The Hedonistic Imperative

text: Pearce perustelee kantaansa utilitaristisesti siten, että jos onnellisuus oletetaan yhtäläiseksi arvon kanssa, päämääränämme tulisi olla kaiken kärsimyksen poistaminen ja jatkuvan onnellisuuden mahdollistaminen kaikille tietoisille olennoille, mikäli pystymme valitsemaan kuinka paljon kärsimystä ja onnellisuutta aiomme tulevaisuudessa säilyttää.


title: Ekstropianismi

text: Ekstropianismi tai pelkästään ekstropia on transhumanistinen suuntaus, jonka filosofi Max More määritteli "Ekstropian periaatteissa". Ekstropianismi painottaa erityisesti jatkuvaa kehitystä, itsemuuntelua, käytännöllistä optimismia, älykästä teknologiaa, avointa yhteiskuntaa sekä yksilöllistä ja rationaalista ajattelua.


title: Ekstropianismi

text: Ekstropia-sanan määritteli Tom Bell (T. O. Morrow) vuonna 1988 tarkoittamaan elävän organismin tai systeemin älykkyyttä, vitaliteettia, järjestystä sekä halua ja kapasiteettia kasvaa ja kehittyä. Ekstropia on metafora, eikä se siten ole suoraan entropian vastakohta.


title: Falkenbach

text: Falkenbach on saksalainen Vratyas Vakyasin folk/viking metal -yhtye.


title: Falkenbach

text: Falkenbach perustettiin vuonna 1989, jolloin ensimmäinen demo, "Havamal", julkaistiin. Demo sisälsi kolme kappaletta puhdasta folk-musiikkia. "Havamal" -demoa tehtiin vain yhdeksän kappaletta. Vuoteen 1995 mennessä demoja oli tehty kolme: "Skinn Av Sverði Söl Valtiva", "Læknishendr" ja "Ásynja". Bändi aloitti "Havamal" -demoa lukuun ottamatta raa'alla tyylillä black- ja death metal-vaikuttein. Falkenbach on julkaissut 9 demoa, 9 kappaletta kutakin, mutta Laeknishendr -demoa tehtiin 33 kappaletta. Promo '95 -äänitettä tehtiin arviolta 100-200 kappaletta.


title: Falkenbach

text: Markus Tuemmers alkoi soittaa kitaraa Crimson Gates-nimisessä bändissä vuonna 1991. Bändi teki kaksi julkaisematonta demoa ja kaksi live-esiintymistä. Yhtye hajosi vuonna 1994.


title: Falkenbach

text: Vuonna 1995 alkoivat bändin debyyttialbumin, "Firebladen", äänitykset, mutta ne keskeytyivät äänitystavaroiden yhteydessä tulleiden ongelmien takia. "Firebladea" ei koskaan julkaistu ja saman vuoden joulukuussa alkoi ...En Their Medh Riki Fara...-albumin tekeminen.


title: Falkenbach

text: Markus Tuemmers, eli taiteilijanimeltään Vratyas Vakyas (vapaamuotoisesti käännettynä "etsivä kulkija") on melko mysteerinen henkilö, sillä hänestä on julkaistu ainoastaan yksi kuva Falkenbachin ensimmäisen levyn, "...En Their Medh Riki Faran", sisälehdellä. Painos oli kuitenkin huonolaatuinen, ja levystä tehtiin toinen painos ilman kuvaa. Nykyisin Vratyas Vakyas asuu Düsseldorfissa, Saksassa.


title: Falkenbach

text: Tähän mennessä Falkenbach ei ole tehnyt yhtään live-esiintymistä, mutta Tuemmers on löytänyt yhtyeeseen muutaman vierailevan soittajan, minkä vuoksi on mahdollista, että yhtye esiintynee joskus myös lavalla.


title: Falkenbach

text: Yhtyeen kappaleiden sanoitukset sisältävät vaikutteita Eddasta, mytologisesta, sankarillisesta ja aforismisesta islantilaisesta runoudesta 1200–1300-luvuilta. Esimerkiksi kappaleen ""Infernum"" sanat ovat peräisin Tacituksen Germania -teoksesta. Sanoitukset käsittelevät Skandinavian Asatru-pakanauskontoa ja sen Vartan-elämänfilosofiaa. Falkenbachin kolmen ensimmäisen levyn nimet on lainattu suoraan alkuperäisestä Eddasta.


title: Falkenbach

text: Tuemmersilla on myös oma levy-yhtiö, Skaldic Art Productions. Vuonna 2006 Skaldic Art Productions julkaisi "An Hommage to Falkenbach" -tribuuttialbumin, jota tehtiin 500 kappaletta. Levyllä soittavat mm. Eluveitie, Vinterriket, Hildr Valkyrie.


title: Falkenbach

text: Falkenbachin kahdella viimeisimmällä levyllä soittavat Tuemmersin lisäksi kolme jäsentä Vindsval-yhtyeestä: "Tyrann" (laulu), "Hagalaz" (kitara) ja "Boltthorn" (rummut).


title: Falkenbach

text: Yhtyeen logon on tehnyt Christophe Szpajdel.


title: Falkenbach

text: Yli kahdenkymmenen vuoden uransa aikana Falkenbach ei ole tehnyt ainuttakaan live-esiintymistä.Demot


title: Harlan Ellison

text: Harlan Jay Ellison (27. toukokuuta 1934 – 27. kesäkuuta 2018) oli useasti palkittu yhdysvaltalainen kirjailija, joka tunnetaan erityisesti lyhyistä novelleistaan, esseistään ja kritiikeistään. Suurin osa hänen tuotannostaan lasketaan kuuluvaksi tieteiskirjallisuuteen, vaikka hän itse luokittelikin tuotantonsa mieluummin maagiseksi realismiksi tai surrealistiseksi fantasiaksi. Hän kirjoitti kaikki tarinansa Olympia-merkkisillä kirjoituskoneilla. Ellison myös kertoi inhoavansa Internetiä, koska hänen mukaansa se tappaa kirjat. Ellisonilla oli tapana käyttää salanimeä Cordwainer Bird sellaisissa tapauksissa, joissa hän koki, että jokin hänen teoksensa on muokattu tunnistamattomaan muotoon.


title: Harlan Ellison

text: Ellison työskenteli myös konsulttina televisiosarjoissa "Pelon rajalla" ja "Babylon 5", kirjoitti novelleja kirjakauppojen ikkunoissa ja sai potkut Disneyltä ensimmäisenä työpäivänään. Lisäksi hänet tunnettiin ärhäkkäästä luonteestaan. Kerran Ellison nujakoi erään miehen kanssa sillä seurauksella, että tämän lantio murtui. Hän myös lähetti postitse kuolleen eläimen eräälle vihamiehelleen. Hän asui viidennen vaimonsa kanssa Los Angelesissa, Kaliforniassa ennen kuolemaansa.


title: Harlan Ellison

text: Ellisonille myönnettiin Writers Guild of America -palkinto "Star Trek" -sarjan jakson "The City on the Edge of Forever" alkuperäisestä televisiokäsikirjoituksesta.


title: Harlan Ellison

text: Hänet on nimetty yhdeksi tieteiskirjallisuuden Grand Mastereista.


title: Yakuza

text: Yakuza (, myös ) tarkoittaa japanilaista järjestäytynyttä rikollisuutta ja sen jäseniä. Se on hajautunut moniin tuhansiin klaaneihin, jotka ovat haarautuneet erittäin vanhan hierarkian mukaan. Yleensä puhutaan myös japanilaisesta mafiasta. Yakuzajärjestöt ovat vahvimmillaan Tokiossa, Kiotossa ja Kobessa.


title: Yakuza

text: Nimityksen "yakuza" uskotaan juontavan juurensa japanilaiseen blackjackiä vastaavaan korttipeliin, oicho-kabuun. Oicho-kabussa voittava silmäluku on 19. Ya tarkoittaa numeroa 8, ku numeroa 9 ja za numeroa 3. Yhdessä ne muodostavat luvun 20, siis pelissä häviävän luvun. Siten yakuza merkitsee suunnilleen "hyödytöntä kättä". Yakuza tarkoittaisi siis häviävää luokkaa.


title: Yakuza

text: Shōgun Tokugawa Ieyasun yhdistettyä Japanin vuonna 1604 maassa vallinneet sisällissodat päättyivät ja tuhannet soturit jäivät työttömiksi. Nämä työttömät ja isännättömät miehet ("rōnin") kiersivät maata ryöväten ihmisiä. Kaupunkeihin perustettiin joukkoja suojelemaan ihmisiä ronineilta. Yakuzat väittävät polveutuvansa näistä muinaisista ritarillisista aatelittomista ("machi-yokko"), jotka suojelivat tavallista kansaa. He kuitenkin myös myöntävät olevansa viimeinen yhteiskuntaryhmä, joka noudattaa samuraikoodistoa, "bushidōa".


title: Yakuza

text: Joidenkin teorioiden mukaan yakuzat kuitenkin ovat polveutuneet shōgunin samuraisotureista, jotka käyttivät omituisia vaatteita, käyttäytyivät vulgaaristi ja puhuivat monimutkaista slangia. Heistä käytettiin nimitystä "kabukimono" tai "hatamoto yakko", "hullut". Myöhemmin juuri heistä tuli ronineja, joilta machi-yokkot suojelivat ihmisiä. Yakuzan uskotaan kieltävän alkuperänsä heihin heidän harjoittamansa varastelun ja näpistelyn takia, jota nykyaikainen yakuza ei harjoita.


title: Yakuza

text: Ensimmäinen maininta järjestöstä on 1700-luvun lopulta. Ryhmän jäsenillä oli hyvin samanlainen tausta; he olivat köyhiä, heillä ei ollut maata, eikä heillä ollut samanlaista arvomaailmaa kuin muilla ihmisillä. Kaksi merkittävintä ryhmää olivat "Tekiya" ja "Bakuto".


title: Yakuza

text: Tekiya vaelsi kylästä kylään ja valtasi markkinoita ympäri maan kaupustelijana. Ryhmä sai pian maineen huijareina, jotka käyttivät ihmisiä hyväkseen omien tarkoitusperiensä vuoksi. He tarjosivat kuitenkin kauppiaille usein turvaa, joka esti heitä ottamasta yhteyttä virkavaltaan.


title: Yakuza

text: Bakuto toimi uhkapelin parissa. Hallitus palkkasi Bakuton usein huijaamaan uhkapeleissä työluokalle maksetut palkat takaisin. Heiltä ovat peräisin myös useat Yakuzan perinteiset rituaalit, kuten "yubitsume", jossa epäonnistunut yakuza katkaisee sormensa nivelen, sekä tatuoinnit, jotka merkitsivät ryhmän jäsenyyttä ja miehen vahvuutta kestää tatuoimista usein satakin tuntia.


title: Yakuza

text: Yakuzat jakautuvat freelancereihin ja klaanin jäseniin. Useimmat freelancerit liittyvät myöhemmin klaaniin, sillä freelancerina toimiminen on huomattavasti vaikeampaa verrattuna klaanissa olemiseen. Klaanien yakuzat voivat tosin palkata freelancereita silloin, jos he eivät halua klaania yhdistettävän johonkin tehtävään. Usein klaanien yakuzat toimivat kuitenkin freelancereita vastaan ilmiantamalla heitä poliisille tai jopa surmaamalla. Freelancerit eivät yleensä syyllisty vakaviin rikoksiin. Perinteinen yakuzan käyttämä teloitustapa on heittää ihminen elävinä täysikokoisille nälkäisenä pidetyille sioille.


title: Yakuza

text: Koska yakuzat kokevat olevansa yhteiskunnassa ulkopuolisia, yakuzan jäsenistössä erilaiset ulkopuolisina pidetyt vähemmistöt, kuten japaninkorealaiset sekä burakuminit ovat yliedustettuina.


title: Yakuza

text: Klaanien hierarkia perustuu perinteiseen japanilaiseen perhemalliin. Vanhemman ja lapsen ("oyabun-kobun") suhde on avainasemassa, sillä klaanin pomo ("oyabun", "isä") toimii isähahmona klaanin jäsenille ("kobun"). Uudet jäsenet ovat vanhempiin jäseniin nähden siten pikkuveljen asemassa. Oyabunia kohtaan on olennaista osoittaa kuuliaisuutta ja kunnioitusta, sillä hänen sanansa on klaanin jäsenille laki ja ylitse muiden klaanin johtajien.


title: Yakuza

text: Oyabunin alaisuudessa toimii vanhempi neuvonantaja "saiko komon", jolle työskentelee neuvonantajia, sihteereitä, kirjanpitäjiä ja asianajajia. "Waka gashira" on oyabunin kakkosmies määräysvallassa, "lasten" ("wakashu") pomo. Waka gashira johtaa useita liigoja ja samalla vahtii, että oyabunin käskyjä noudatetaan. Lapset saattavat samalla toimia myös omien liigojensa pomona. Oyabunin "veljien" ("kyodai") pomona toimii "shatei gashira", kolmosmies. Shatei gashiralla on enemmän arvovaltaa kuin waka gashiralla, mutta ei määräysvaltaa. Veljillä on omia lapsia ja nuorempia veljiä ("shatei"), joilla on myös omia liigoja. Hierarkiassa veljet ("shatei") ovat vanhempia pomoja ja täten korkeammassa asemassa kuin nuoremmat johtajat eli lapset ("wakashu").


title: Yakuza

text: Yakuza on joutunut viime vuosina alentamaan standardejaan uusien jäsenten värväämiseen. Joidenkin mielestä järjestö ei sen takia enää ole yhtä vahva kuin ennen ja Japanin poliisi käyttää järjestöstä termiä "boryokudan", "väkivaltaiset", laskien sen muiden rikollisjärjestöjen mukaan. Yakuza kieltää termin ja ottaa sen loukkauksena vanhojen samuraisiteidensä vuoksi. Nykyään järjestö värvää uusiksi jäseniksi moottoripyöräjengiläisten kaltaisia nuoria, jotka ovat kapinallisia ja valmiita tekemään rikoksia oyabunin puolesta. Ennen jäseniä värvättiin perinteisistä uhkapelureista ja kaupustelijoista.


title: Yakuza

text: Uudelle jäsenelle järjestettävään perinteiseen seremoniaan kuuluu rituaali, jossa oyabun ja tulokas istuvat kasvokkain ja takaaja tarjoaa heille "sakea", riisiviiniä. Sakeen on sekoitettu suolaa ja kalansuomuja. Oyabunin kuppi on ääriään myöten täynnä, toisin kuin tulokkaan, joka symboloi heidän statustaan. He juovat vähän ja vaihtavat sitten kupit ja juovat toistensa kupeista. Siten uusi jäsen sinetöidään yakuzaan ja jopa jäsenen oma perhe jää jatkossa yakuzaperheen varjoon.


title: Italeri

text: Italeri on italialainen 1962 perustettu pienoismallien valmistaja. Italeri valmistaa pienoismalleja muun muassa autoista, lentokoneista, junista, helikoptereista, laivoista ja veneistä.


title: Alfredo Binda

text: Alfredo Binda (11. elokuuta 1902 – 19. heinäkuuta 1986) oli italialainen ammattipyöräilijä, joka luetaan lajin historian parhaiden joukkoon.


title: Alfredo Binda

text: Binda vietti nuoruutensa Nizzassa, Etelä-Ranskassa. Hän siirtyi ammattilaiseksi 1922 ja kaksi vuotta myöhemmin hänen muuttaessaan Ranskasta Bindalla oli koossa jo 38 voittoa. Hän voitti urallaan Giro d'Italian viisi kertaa - edelleen voimassa oleva ennätys, jota ovat myöhemmin sivunneet maanmies Fausto Coppi ja belgialainen Eddy Merckx. Binda keräsi "Girossa" huimat 41 etappivoittoa. Tämän ennätyksen rikkoi lopulta Mario Cipollini vasta vuonna 2004. Alfredo Bindan ylivoimasta 20- ja 30-lukujen vaihteessa kertovat hänen kaksi rikkomatonta ennätystään: vuoden 1927 kilpailussa 12 etappivoittoa 15:stä mahdollisesta ja 1929 8 peräkkäistä etappivoittoa. Maglia rosaa eli johtajan vaaleanpunaista paitaa Binda piti yllään 60:llä etapilla.


title: Alfredo Binda

text: Ylivoimaisuutensa takia vuonna 1930 Alfredo Bindalle maksettiin 22 500 puntaa (kokonaisvoitosta ja muutamasta etappivoitosta saatavaa palkintorahaa vastaava summa), jotta hän ei osallistuisi Giroon. Binda osallistuikin tuona vuonna Ranskan ympäriajoon ja voittikin kaksi etappia. 1933 Binda voitti "Vuorten valtias" -kategorian eli kilpailun parhaan mäkimiehen tittelistä, josta kilpailtiin tuolloin ensimmäistä kertaa.


title: Alfredo Binda

text: Binda loisti myös maailmanmestaruuskilpailuissa: hän voitti maailmanmestaruuden kolme kertaa - ennätys, jota ovat myöhemmin sivunneet Rik Van Steenbergen, Merckx ja Óscar Freire. Italian mestaruuden hän voitti neljä kertaa, Giro di Lombardian niin ikään neljästi ja Milano–San Remon kahdesti. Voittoja Binda keräsi kaiken kaikkiaan 115.


title: Alfredo Binda

text: Murrettuaan reisiluunsa 1936 Binda lopetti aktiiviuransa. Hänen uusi roolinsa oli Italian maajoukkueen valmentaja - ja siinä Binda viihtyikin lopulta 22 vuotta.


title: Tristan da Cunha

text: Tristan da Cunha on tuliperäinen saari keskellä Etelä-Atlanttia lähestulkoon Etelä-Amerikan ja Afrikan mantereiden puolivälissä. Se kuuluu Britannialle ja sieltä on matkaa lähimmälle asutulle saarelle Saint Helenalle yli 2 000 kilometriä. Saari on Saint Helenan hallinnon alainen.


title: Tristan da Cunha

text: Saaren kaukainen sijainti mantereista ja muista saarista keskellä valtamerta tekee siitä yhden maailman eristyneimmistä paikoista. Lähes koko saari koostuu The Peak -tulivuoresta, jonka korkeus merenpinnasta on 2 060 metriä. Vuori purkautui vuonna 1961 aiheuttaen muutaman sadan ihmisen evakuoinnin Britanniaan. Useimmat evakuoidut ovat kuitenkin palanneet. Saarelle on äärimmäisen vaikea päästä saaren eristyneisyyden vuoksi ja myös siksi, että saarta ympäröivät yli 600 metriä korkeat kallionjyrkänteet. Saarella ei ole lentokenttää.


title: Tristan da Cunha

text: Tristan da Cunhan pääkaupunki on Edinburgh, ja saaren asukkaita kutsutaan tristanilaisiksi.


title: Tristan da Cunha

text: Saari on Kansainyhteisön jäsen.


title: Tristan da Cunha

text: Nimeä "Tristan da Cunha" käytetään myös saaristosta, joka koostuu seuraavista saarista:


title: Tristan da Cunha

text: Inaccessible Island ja Nightingale Islands sijaitsevat pääsaaresta 35 kilometriä lounaaseen ja Gough Island 395 kilometriä eteläkaakkoon. Pääsaari on melko vuoristoinen – ainoa tasainen seutu on pääkaupunki Edinburghin alue luoteisrannikolla. Saaren korkein kohta, Queen Mary’s Peak (2 010 m), on talvella lumen peitossa. Saariryhmän muut saaret ovat asumattomia lukuun ottamatta Gough Islandin sääasemaa, jota eteläafrikkalaiset ovat pyörittäneet vuodesta 1956 lähtien.


title: Tristan da Cunha

text: Tristan da Cunha on jättiläisalbatrossin pesimäaluetta. Gough Island ja Inaccessible Island on julistettu Unescon maailmanperintökohteiksi.


title: Tristan da Cunha

text: Saariryhmän löysi vuonna 1506 portugalilainen purjehtija Tristão da Cunha, joka nimesi pääsaaren nimensä mukaan, vaikkei päässytkään miehineen nousemaan maihin. Alkuperäinen nimi "Ilha de Tristão da Cunha" muutettiin myöhemmin englanninkieliseen muotoon "Tristan da Cunha Island". Ensimmäisen saariryhmän varsinaisen tutkimuksen teki ranskalainen fregatti "L'Heure du Berger", joka kartoitti saarten rantoja.


title: Tristan da Cunha

text: Ensimmäinen asukas Tristan da Cunhalla oli yhdysvaltalainen Jonathan Lambert, joka saapui saarelle vuonna 1810. Vuonna 1815 Britannia otti saaret muodollisesti haltuunsa, lähinnä estääkseen ranskalaisia käyttämästä niitä tukikohtana pelastaakseen Saint Helenan saarelle vangitun Napoleon Bonaparten.


title: Tristan da Cunha

text: Suomen Joutsen poikkesi seitsemännellä matkallaan 20. lokakuuta 1937 – 12. toukokuuta 1938 Montevideon ja Kapkaupungin välisellä etapilla ankkurissa Tristan da Cunhalla. Suomalaisilla ei ollut maihinnousu- eikä ankkurointilupaa, mutta he jäivät keinumaan mainingeille parin merimailin päähän rannasta. Saarelta vierailtiin laivassa muutamalla veneellä, ja kapteeni John Konkola vastaanotti vierailijoiden virallisen osan muiden seurustellessa laivan miehistön kanssa. Vierailijoiden mukana oli suomea taitava norjalainen, joka toimi British Museumin geologisen retkikunnan kasvibiologina.


title: Tristan da Cunha

text: Tristan da Cunhalla asuu noin 300 ihmistä, joista kaikilla on joku seitsemästä siellä käytössä olevasta sukunimestä, vaikkakaan sukunimiä ei siellä tavallisesti käytetä. Asukkaat puhuvat äidinkielenään englantia ja ovat uskonnoltaan anglikaaneja.


title: Tristan da Cunha

text: Saarella esiintyy poikkeuksellisen paljon joitakin perinnöllisiä sairauksia, kuten astmaa ja kaihia, johtuen pääasiassa väistämättömistä avioliitoista keskenään jossakin määrin sukua olevien välillä. Lähes kaikki asukkaat työskentelevät saaren paikallishallinnon palveluksessa. Kaikki halukkaat voivat 16 vuotta täytettyään jatkaa opintojaan Britanniassa. Saariryhmä on melko pitkälle omavarainen – sinne saapuu laiva vain kolmen tai neljän kuukauden välein tuomaan tarvikkeita ja uutisia ulkomaailmasta.


title: Tristan da Cunha

text: Väestön vähäisyyden vuoksi saarella ei ole kuin yksi koulu, yksi sairaala, yksi posti, yksi museo, yksi kahvila, yksi pubi ja yksi uima-allas. Saarelle ei ole sen vuoristoisuuden vuoksi voitu rakentaa lentokenttää, ja ainoa satamakin on vain pieni kalastussatama. Sanomalehtiä on yksi, "Tristan Times". Televisio saatiin saarella käyttöön vuonna 2001, mutta siellä näkyy vain yksi BFBS:n lähettämä televisiokanava.


title: Tristan da Cunha

text: Tristan da Cunhan talous perustuu perinteiseen maanviljelyyn ja kalastukseen, jotka tuottavat ruokaa saarelaisten tarpeisiin. Suurimmat ulkopuoliset tulonlähteet ovat postimerkkien ja kolikoiden myynti filatelisteille ja keräilijöille ympäri maailman. Toinen pääelinkeino on kaupallinen rapujen ja hummerien pyynti. Saari saa jonkin verran tuloja myös matkailusta.


title: Maglia rosa

text: Maglia rosa eli "vaaleanpunainen paita" on kolmiviikkoisen pyöräilyn etappikilpailun Giro d'Italian eli Italian ympäriajon tärkeimmän ja arvostetuimman kategorian voittajalle jaettava paita. Sitä pitää yllään kilpailija, joka johtaa kokonaiskilpailua eli on käyttänyt vähiten aikaa jo ajettuihin etappeihin. "Maglia rosan" historia alkaa vuonna 1931, jolloin päätettiin helpottaa kilpailun seuraamista pukemalla kokonaiskilpailun johtaja "Giron" alkuperäisen organisoijan, italialaisen päivälehden Gazzetta dello Sportin sivujen väriseen paitaan. Ensimmäisenä sen puki päälleen Learco Guerra, vuoden 1931 Giron ensimmäisen etapin voittaja.


title: Maglia rosa

text: Ranskan ja Espanjan ympäriajoissa vastaavat kokonaiskilpailun ykkösen paidat ovat väreiltään keltainen (ransk. "maillot jaune") ja kullanvärinen (esp. "camiseta oro").


title: Maglia rosa

text: Muut Italian ympäriajossa nähtävät paidat ovat:Aiemmin käytössä olleet paidat:


title: Unikeonpäivä

text: Unikeonpäivä, monissa maissa nimeltään "seitsemän nukkujan päivä", on vanha kristillinen merkkipäivä, jolla muistettiin Efesoksen seitsemää unikekoa. Legendan mukaan nuorukaiset pakenivat 200-luvulla kristittyjä vainonnutta keisari Deciusta luolaan ja heräsivät vasta 200 vuotta myöhemmin.


title: Unikeonpäivä

text: Unikeonpäivä on muun muassa Saksassa, Tanskassa, Englannissa ja Virossa 27. kesäkuuta. Sen sijaan Suomessa, Ruotsissa ja Norjassa se on kuukautta myöhemmin, 27. heinäkuuta.


title: Unikeonpäivä

text: Päivä on ollut Hemminki Maskulaisen virsikirjan kalenterissa vuodelta 1652, mutta lienee Suomessa vietetty jo keskiajalla. Aikoinaan se oli Suomessakin kesäkuun lopulla, mutta siirrettiin 1720-luvulla nykyiselle päivälleen.


title: Unikeonpäivä

text: Tunnetuin perinne on Naantalissa vietettävä Naantalin Unikeonpäivä jossa valitaan valtakunnan virallinen Unikeko. Naantalissa tapahtuman juuret ulottuvat 1880-luvulle ja nykyisessä muodossaan, jossa valitaan vuosittain Unikeko, se on ollut vuodesta 1959 lähtien.


title: Unikeonpäivä

text: Viime vuosina myös muissakin kaupungeissa on alettu valita vuoden unikekoja. Salossa valitaan Salon vuoden unikeko. Perinne on alkanut vuonna 1983. Vuonna 2004 Salon vuoden unikeoksi valittiin kaupunginjohtaja Matti Rasila. Manamansalon vuoden unikeko vuonna 2004 oli entinen ulkomaankauppaministeri Paula Lehtomäki.


title: Death Cult Armageddon

text: Death Cult Armageddon on norjalaisen Dimmu Borgir -yhtyeen kuudes albumi. Se äänitettiin keväällä 2003 ja julkaistiin saman vuoden loppupuolella. Levyyn sisältyvästä ”Progenies of the Great Apocalypse” -kappaleesta on julkaistu myös video. Osalla albumin kappaleista on mukana Prahan filharmoninen orkesteri. Levyn kappaleet on laulettu englannin kielellä lukuun ottamatta ”Vredesbyrdiä” ja ”Allehelgens død i Helveds Rikeä”, jotka ovat norjankielisiä.


title: Death Cult Armageddon

text: Immortal-yhtyeen Abbath vieraili levyllä kappaleissa ”Progenies of the Great Apocalypse” ja ”Heavenly Perverse”.


title: Juha Vainio -palkinto

text: Juha Vainio -palkinto on vuosittain merkittävälle suomalaiselle sanoittajalle Kotkan Meripäivillä annettava palkinto. Palkintorahat luovutetaan kotkalaisen sanoittajan ja laulajan Juha Vainion nimeä kantavasta, tämän kuolinvuonna 1990 perustetusta rahastosta. Rahastoa hallinnoivat Kotkan kaupunki sekä Säveltäjät ja Sanoittajat Elvis -yhdistys. Myös Juha Vainion perikunnalla on edustajansa hallituksessa. Palkinnon rahallinen suuruus on 6 000 euroa (aiemmin 30 000 markkaa). Palkinto on jaettu 25 kertaa. Sen on saanut yhteensä 28 ihmistä, 23 miestä sekä viisi naista.


title: Juha Vainio -palkinto

text: Sanoituspalkinnon lisäksi on kahdesti jaettu myös erityinen elämäntyöpalkinto mittavasta urasta sanoitusten parissa. Sen ovat saaneet Sauvo ”Saukki” Puhtila (2002) ja Jukka Virtanen (2008).


title: Heikki Salo (muusikko)

text: Heikki Jari Salo (s. 9. marraskuuta 1957 Lapua) on suomalainen muusikko ja lauluntekijä. Hän on tullut tunnetuksi Miljoonasade-yhtyeen keulakuvana. Salo julkaissut kolme soololevyä, joista viimeisin on "Hiili" vuodelta 2012. Omien levyjen lisäksi hän on tehnyt tekstejä useille eri artisteille. Heikki Salo on kirjoittanut myös näytelmiä, tv-sketsejä, televisio- ja radio-ohjelmia, lehtipakinoita ja kirjoja.


title: Heikki Salo (muusikko)

text: Salo teki vuonna 1999 Janne Louhivuoren kanssa lastenlevyn "Omskista". Levy poiki "Pikku Kakkosessa" esitetyn sarjan Herra Heinämäen Lato-orkesteri. Vuonna 2004 Herra Heinämäen Lato-orkesterilta ilmestyi "Ilosofiaa!" -albumi, jolla Salon ja Louhivuoren lisäksi soittavat basisti Mikko Löytty ja rumpali Jouko Mäki-Lohiluoma. Seuraava albumi "Nyree näkkäri" ilmestyi marraskuussa 2007.


title: Heikki Salo (muusikko)

text: Salo on tullut tunnetuksi myös kokoonpanosta SaloRantala Soi!, jossa hänen kanssaan soittaa Trio Töykeät -yhtyeen pianisti Iiro Rantala. Kaksikko on julkaissut kaksi albumia.


title: Heikki Salo (muusikko)

text: Heikki Salo on vetänyt myös sävellys- ja sanoituskursseja vuodesta 1987. Salon laululyriikan oppikirja "Kahlekuningaslaji" ilmestyi 2006. Oppikirja on ensimmäinen suomenkielinen laululyriikkaa käsittelevä teos. Kirjan on kuvittanut Jarkko Martikainen.


title: Heikki Salo (muusikko)

text: Salo on naimisissa näytelmäkirjailija-ohjaaja Sirkku Peltolan kanssa ja heillä on vuonna 1991 syntynyt tytär Pilke sekä 1998 syntynyt poika Valentin. He asuvat Tampereen Pispalassa runoilija Lauri Viidan synnyintalossa.


title: Maailmanpylväs

text: Maailmanpylväs on myyttinen maan taivaan yhdysside ja taivaankannen tukipilari. Maailmanpylvääksi kutsutaan myös tällaista kuvaavaa kulttiesinettä, esimerkiksi puupaalua tai kivipylvästä. Maailmanpylvään asemassa voi olla myös maailmanpuu, pyhä vuori, köysi, tikapuut tai jono nuolia. Maailmanpylväs sijaitsee useimmiten maailman keskellä.


title: Maailmanpylväs

text: Ihmiset ovat jo ihmislajin syntymästä saakka halunneet kohota ylemmäs, kohti jumalallisena pidettyä taivasta. Monissa myyteissä taivaan ja maan välillä on yhteysväylä, joka mahdollistaa tämän kohoamisen niin tarusankareilta kuin tietäjiltäkin. Maailmanpylväs lienee kuviteltu aluksi lähinnä yhteysväyläksi, ja vasta myöhemmin sille on tullut myös tukipilarin ja erottajan merkitys.


title: Maailmanpylväs

text: Monissa myyteissä maailman alussa vallitsi aika, jolloin jumalallinen maailma oli täysin yhteydessä ihmisten maailmaan. Elämä oli loputonta ja onnellista, ja jumalolentojen toimet loivat maailmaa. Yhdysside kuitenkin katkeaa, maailmanpylväs tai -puu kaadetaan. Myös suomalaisessa tarustossa kaadetaan iso tammi, jonka jälkeen maailma on vasta valmis. Yhdyssiteen katkettua maailmasta katoavat täydellisimmät puolet, jumalallinen, toispuolinen maailma etääntyy tämänpuoleisesta.


title: Maailmanpylväs

text: Psykohistorioitsijat, kuten Lloyd DeMause, ovat tulkinneet maailmanpuu- ja maailmanpatsasmyytit vauvan syntymän symboliksi. Synnytystuskat ja vauvan muistot syntymästään ja ponnistuksistaan synnytyskanavan ja emättimen läpi ovat saaneet tällöin merkityksen maailman syntymyyttinä, mutta vasta napanuoran katkaiseminen - maailmanpylvään tai maailmanpuun kaataminen - tekee lapsesta valmiin, itsenäisen yksilön. Yhdyssiteen katkettua vauvan elämästä katoavat viimeiset siteet äitiinsä ja raskaudenaikaiseen kohdun turvaan, mutta samalla lapsesta on tullut oma itsensä eikä hän enää ole osa äitiään.


title: Maailmanpylväs

text: Taivasta on muinoin pelättykin. Ehkä maanviljelyyn siirtyminen on saanut ihmiset ajattelemaan, että taivaan kuuluukin olla ylhäällä, eikä suinkaan maan päällä. Maanviljelyyn ja kiinteään asumiseen siirryttäessä säistä on oltu yhä riippuvaisempia, ja ukkosesta on tullut pelätty jumaluus. Luontokäsitys on muuttunut: kun osaa luonnosta on voitu alkaa hallita, loppu on haluttu sulkea ulkopuolelle. Tähän pelottavaksi muuttuneeseen ulkopuoliseen on koettu tietysti myös etäinen, jumalainen taivas. Käsitykset maailmanpylväästä ovat saaneet uutta merkitystä maan ja taivaan erottajana. Taivas on usein käsitetty kuvuksi eli taivaankanneksi, joka voisi murskata maan ja ihmiset alleen pudotessaan, ja maailmanpylvään on katsottu voivan suojella maata tukemalla taivaankantta. Eurooppalaiset ovat pelänneet taivaankantta ainakin keskiajalta siihen asti, kun siihen uskominen on lakannut.


title: Maailmanpylväs

text: Monilta kansoilta tiedetään maailmanpylvästä esittäviä rakennelmia. Suomen kielisukulaisilta tunnetaan maailmanpylvästä kuvaavia puupaaluja. Muinais-Saksalaisilla on tarinan mukaan ollut maailmanpylvästä esittävä Irminsul-pylväs ja pyhäkkö, jonka kristityt kuitenkin tuhosivat.


title: Miljoonasade

text: Miljoonasade on suomalainen yhtye, joka perustettiin Jyväskylässä vuonna 1985.


title: Miljoonasade

text: Miljoonasateen perustivat kitaristi Matti Nurro ja sanoittava laulaja Heikki Salo. Nurro oli kulkeutunut Jyväskylään Keski-Pohjanmaalta ja Salo Etelä-Pohjanmaalta, Lapualta, Ruhan kylästä. Kokoonpanon loput jäsenet Ari Laaksonen (basso), Olli Heikkinen (koskettimet) ja Jarmo Hovi (rummut) kiinnitettiin Jyväskylän Ylioppilasteatterista ja Tuulenkantajat-yhtyeestä. Aluksi yhtyeen nimi oli Kling Klang, mutta nimi vaihdettiin levy-yhtiön vaatimuksesta. Nimi syntyi Heikki Salon kuullessa erään tuntemansa miehen tokaisevan pitkän sateettoman kauden aikana, että ”jos nyt tulisi sade, se olisi kyllä oikea miljoonasade”.


title: Miljoonasade

text: Miljoonasade julkaisi hitiksi nousseen Juri Gagarinista kertovan ensisinglensä ”Lapsuuden sankarille” (KRÄKS 85) 14. elokuuta vuonna 1986. Singlen B-puolelle päätyi kappale nimeltä ”Helenan baarissa”. Singlen kappaleita äänitettäessä Salolla oli ollut kova flunssa, jonka voi kuulla molempien kappaleiden lauluäänestä. Esikoisalbumin julkaisua pohjustettiin tammikuussa 1987 singlellä ”Köyhät” / ”Radio Luxembourg” (KRÄKS 98). Janne Louhivuoren tuottama 12 kappaletta sisältävä albumi "Pesuhuoneesta keittiöön" (KRÄLP 32) ilmestyi 19. helmikuuta 1987. Levyllä on ainoastaan Nurron ja Salon sävellyksiä. "Pesuhuoneesta keittiöön" -levyn cd-versiolla (KRÄKCD 32) on kaksi bonuskappaletta: Aleksei Dolgovin sanoittama venäjänkielinen versio laulusta ”Lapsuuden sankarille”, sekä esikoissinglen B-puoli ”Helenan baarissa”.


title: Miljoonasade

text: Syyskuussa 1987 ilmestyi single ”Marraskuu” / ”Posliinikukka” (KRÄKS 116). Yhtye julkaisi vielä saman vuoden lokakuussa singlen, jonka A-puolella on ”Lapsuuden sankarille” venäjäksi ja kääntöpuolella "Pesuhuoneesta keittiöön" -albumin päätösraita ”Kuu” (KRÄKS 115).


title: Miljoonasade

text: Suomen ääni- ja kuvatallennetuottajat ÄKT ry palkitsi ”Marraskuu”-kappaleen Emma-patsaalla, koska se oli ÄKT:n mielestä vuoden 1987 paras iskelmä. Samassa Emma-gaalassa Miljoonasade palkittiin vuoden tulokkaana. Muina ehdokkaina tulokassarjassa olivat Gringos Locos ja Havana Black.


title: Miljoonasade

text: Tammikuussa 1988 ”Marraskuu” julkaistiin vielä kerran singlenä, nyt maxina. (KRÄMX 124). Maxin muut kappaleet ovat ”Miljoonasade” ja ”Lapsuuden sankarille”, jälkimmäinen venäjäksi. ”Marraskuun” suuren suosion myötä Miljoonasade alkoi olla yleinen näky Suomen lavoilla. Yhtye esiintyi vuosina 1987 ja 1988 myös muualla kuin Suomessa. Leningradissa se vieraili Sata Lasta -yhtyeen kanssa. Tartossa ja Tallinnassa matkaseurana oli Kolmas Nainen.


title: Miljoonasade

text: Miljoonasateen toisen LP:n julkaisua pohjustettiin helmikuun 1988 alussa julkaistulla singlellä ”Ostarin helmi” / ”Ootko muistanut, Iiris?” (KRÄKS 126), jonka B-puolen kappaleessa toimii taustalaulajana Iiris Rautio. LP ilmestyi myöhemmin samassa kuussa. Sen nimi, "Laukauksia viulukotelossa" (KRÄLP 40), on otettu ”Ootko muistanut, Iiris?” -kappaleen sanoituksesta. Ensimmäisen LP:n tapaan levy on Janne Louhivuoren tuottama. Kappaleissa ”Radiorakkautta” ja ”Voipallo” on mukana irlantilainen viulisti Kevin Burke. ”Me paetaan taas” -kappaletta on Heikki Salon lisäksi ollut säveltämässä muun muassa Pentti Rasinkangas, jonka kanssa Salo on tehnyt myös duokeikkoja. Albumin CD-versiolla (KRÄKCD 40) on bonuskappaleena aiemmin singlen B-puolena julkaistu ”Posliinikukka”. Kesäkuussa 1988 LP:ltä julkaistiin toinen single: ”Voipallo” / ”Annaliisa” (KRÄKS 130).


title: Miljoonasade

text: Miljoonasade oli ensimmäisinä vuosinaan sangen tuottelias yhtye, sillä jo marraskuussa 1988 siltä julkaistiin uutta albumia ennakoiden single ”Olkinainen” / ”Ikävän lukitsema” (KRÄMX 137). Pian sen jälkeen, helmikuussa 1989, toinen single ”Mayday Mayday” / ”Kadonneet” (KRÄKS 141). Itse albumi, "Veitsen valossa" (KRÄLP 44), ilmestyi maaliskuussa 1989. Toukokuussa siltä julkaistiin toiseksi singleksi ”Pataässä” / ”Keltainen mets” (KRÄKS 145).


title: Miljoonasade

text: Elokuussa 1989 Miljoonasade lähti Suomen ulkoministeriön kustantamalle soittomatkalle Kanadaan. Sen innoittamana ”Lapsuuden sankarille” -kappaleesta levytettiin englanninkielinen versio, ”Fly On Juri Gagarin”. Versio julkaistiin singlellä, jonka toisella puolella on ”Marraskuu” (KRÄKS 146). Singlestä otettiin vain viidensadan kappaleen painos, lähinnä kanadalaisia varten.


title: Miljoonasade

text: Neljännen albuminsa yhtye halusi tehdä liiemmin hiomatta, studiolivepohjalta. Albumin nauhoituksiin käytettiin saman verran aikaa kuin yleensä käytetään pelkän singlen tekemiseen. Pitkäsoiton kappaleiden lisäksi Heikki Salo ennätti noiden viiden studiovuorokauden aikana laulaa nauhalle myöhempää käyttöä varten kaksi joululauluakin. "Vain nopeat elävät" -LP:n (KRÄLP 49) julkaisua edelsi single ”Kolmen helmen motelli” / ”Harakan suudelma” (KRÄKS 150), joka tuli julki marraskuun alkupuolella 1989. LP ilmestyi jo saman kuun lopulla. Levyn julkistamiskeikka oli Jyväskylän Ilokivessä, ja se radioitiin suorana Yleisradion paikallisessa alueradiossa. Samalla keikalla yhtyeen jäsenille ojennettiin kultalevyt "Veitsen valossa" -levystä.


title: Miljoonasade

text: "Vain nopeat elävät" on ensimmäinen Miljoonasade-levy, jolla on basisti Ari Laaksosen säveltämä kappale. Hän oli tarjonnut levylle kolmeakin sävellystä, mutta levylle päätyi lopulta ainoastaan levyn nimiraita ”Vain nopeat elävät”. Levyllä on myös yksi Tom Waitsin "Rain Dogs" -albumin sävellys, ”Jockey Full Of Bourbon”. Miljoonasateen levyllä kappale on nimeltään ”Rokkibändi Wounded Knee”.


title: Miljoonasade

text: Joulukuun alussa 1989 julkaistiin syksyllä purkitettu joulusingle ”Kyyneleitä joulupuurossa” / ”Joulurauhaa” (KRÄKS 151), jolla Heikki Saloa säestää Aarno Raninen. Singlen nimikappale on Ranisen säveltämä ja Salon sanoittama.


title: Miljoonasade

text: Vuonna 1990 Miljoonasade ei julkaissut lainkaan albumia, mutta sinkkuja ilmestyi kolme. Kaksi ensimmäistä, ”Rokkibändi Wounded Knee” / ”Tummaa valoa” (KRÄKS 154) ja ”Enkeleitä onko heitä” / ”Vain nopeat elävät” (KRÄKS 161), sisältävät jo LP:llä julkaistuja kappaleita.


title: Miljoonasade

text: Kolmas single, lokakuussa julkaistu ”Silmitön talvi” / ”Pullopuu” (KRÄKS 165) oli levyltä "Nuoli ja väri" (MUSHLP 1), joka julkaistiin vasta maaliskuussa 1991. "Nuoli ja väri" sisältää sävellyksiä kaikilta muilta Miljoonasateen jäseniltä, paitsi rumpali Jarmo Hovilta. Muutamassa levyn kappaleessa on mukana jyväskyläläisestä Illu Band-yhtyeestä irrotettu puhallinryhmä Illu Horns.


title: Miljoonasade

text: "Nuoli ja väri" -levyn aikaan Miljoonasade oli tiedostava, poliittinenkin. Yhtye teki Miljoonasademetsä-kiertueen, jolla se keräsi rahaa Yanomani-intiaanien rokotusohjelmaa varten. Kiertueella tuettiin vaalien alla myös Vihreät-puoluetta. Myynnillisesti "Nuoli ja väri" jäi jälkeen yhtyeen aikaisemmista levyistä. Kevään ja kesän aikana levyltä julkaistiin singlet ”Tomujoki” / ”Hei sisko” (MUS 1) sekä ”Gaia” / ”Rakkauden ABC” (MUS 2).


title: Miljoonasade

text: Seuraavat kaksi singleä, marraskuussa 1991 ilmestynyt ”Murheenkryynit” / ”Meitä jyrätään” (MUS 3) ja helmikuussa 1992 ilmestynyt ”Lelukaupan häät” / ”506 ikkunaa” (100057) ovat bändin kuudennen LP:n materiaalia. Kyseinen kuudes LP, "Lelukaupan häät" (300011), tuli myyntiin maaliskuussa 1992. Levyn nimiraita on Jarmo Hovin säveltämä. "Lelukaupan häät" on ensimmäinen Miljoonasade-levy, joka sisältää yhtyeen kaikkien jäsenten sävellyksiä. Aikaisempien levyjen tapaan myös "Lelukaupan häät" on Janne Louhivuoren tuottama. Kesäkuussa kiekolta irrotettiin vielä yksi single, ”Ryyppyruusu” / ”Pakolaistaivas” (100257).


title: Miljoonasade

text: Miljoonasade on mukana vuonna 1992 julkaistulla kokoelmalevyllä "Onnellisten kotimaa" (AMT 2043), jolla tuon ajan tunnetut nimet kuten Kolmas Nainen, Ismo Alanko ja Lapinlahden Linnut esittävät covereita vanhoista iskelmistä. Miljoonasade esittää levyllä kappaleen ”Vieraalla maalla”.


title: Miljoonasade

text: Uutta materiaalia yhtyeeltä ilmestyi seuraavan kerran maaliskuussa 1993. Tuolloin julkaistiin ensin single ”Stumpit ja sirpaleet” / ”Meillä on voimaa” (100592) ja jo viikkoa myöhemmin LP "Hevonen ja Madonna". Toukokuussa kiekolta irrotettiin toiseksi singleksi ”Ikäväni Tallinnaan” / ”Tuntematon” (100737). Näiden levyjen jälkeen julkaisurintamalla alkoi lähes vuoden kestänyt hiljainen jakso, joka päättyi maaliskuussa 1994 kun "Vieraalla maalla" -levy ilmestyi (300144). Levy on monella tapaa erilainen kuin aiemmat Miljoonasateen levyt. Sillä on vain seitsemän kappaletta, eikä siltä ei julkaistu lainkaan singlejä. Sitä ei myöskään tuottanut Janne Louhivuori vaan Timo Lindström ja sen tunnetuin kappale on alun perin Maarit Hurmerinnan säveltämä ja levyttämä ”Tulitikku”.


title: Miljoonasade

text: Syyskuussa 1994 yhtye julkaisi yhdeksännen albuminsa "Käärmeenkantaja" (4509-97877-2), jota oltiin äänitetty Kuokkalan kartanossa ja Finnvox-studiolla. Levyllä on mukana iso joukko vierailevia muusikoita ja paikoitellen levyn äänimaailma onkin hyvin massiivinen. Singleksi levyltä irrotettiin joulukuussa ”Made In Hong Kong” / ”Emalisydän” (101217).


title: Miljoonasade

text: Huhtikuussa 1995 julkaistiin irtosingle ”Rakkaus on lihaa” / ”Kuun levoton kauneus” (0630-10131-2), joka ei siis ole minkään pitkäsoiton single. Samana vuonna Heikki Salo sai sanoittajille myönnettävän Juha Vainio -palkinnon. Salo osti palkintorahoilla tietokoneen lisälaitteineen. Tietokoneinnostus tulisi näkymään ja kuulumaan seuraavalla albumilla. Tuota albumia varten Miljoonasade myös pyysi ihmisiä lähettämään yhtyeelle omia lapsuusmuistojaan.


title: Miljoonasade

text: Miljoonasade soitti ensimmäisenä maailmassa vedenalaisen konsertin, nimeltään Rocktopus, 15.6.1995 Turun DBTL-festivaalilla Samppalinnan maauimalassa ja 19.6. Jyväskylän uimahallissa.


title: Miljoonasade

text: Uutta albumia pohjustettiin helmikuussa 1996 singlellä ”Tulkoon rakkaus” / ”Vallankumous evp” (0630-14170-2). ”Tulkoon rakkaus”-kappaleessa Heikki Salo laulaa omasta lapsuudestaan mainiten painiharrastuksensakin. Itse albumi, "Poikapainia ja digitaalidaameja" (0630-14027-2) julkaistiin maaliskuussa. Levy sisältää 14 kappaleen lisäksi multimediaohjelman nimeltä Roctopus. Multimediaohjelmassa on ne lapsuusmuistot, joita yhtye oli aiemmin kerännyt. Siinä on myös peli, jossa täytyy kerätä veden alla lusikoita.


title: Miljoonasade

text: Kesäkuussa albumilta julkaistiin singlenä toinenkin Salon lapsuutta valottava kappale, ”Kasvukipuja” (0630-15297-2). Singlen toinen kappale on ”Kuumia kastanjoita”. Yhtye toisti vedenalaisen konsertin tempauksen nimellä Aeropus, tällä kertaa soittamalla kuumailmapallosta Tampereen yllä.


title: Miljoonasade

text: Joulukuussa 1997 ilmestyi single ”Sulka” / ”Kundilla seisoo” (3984-21616-2), joka pohjusti seuraavan vuoden tammikuussa julki tullutta albumia "Stupido Groove" (3984-21617-2). Maaliskuussa levyltä julkaistiin toisena singlenä ”Paskan Marjat” / ”Poistui kotoaan” (3984-22879-2).


title: Miljoonasade

text: Helmikuussa 2000 julkaistiin "Siskon luo San Diegoon" -albumi (1000-23108-2), jonka tuotti Janne Louhivuori. Levyn nimikappale julkaistiin myös promosinglenä. Levyltä löytyvässä ”Psykopaimen” -kappaleessa irvaillaan talk show -juontajalle, minkä vuoksi Heikki Salo pääsi vieraaksi Joonas Hytösen keskusteluohjelmaan.


title: Miljoonasade

text: Vuosi 2006 oli yhtyeen 20. vuosi ja yhtye juhli sitä kiertueella ja kaksi uutta kappaletta sekä harvinaisuuden ”Fly on Juri Gagarin” sisältävällä kokoelmalevyllä. Julkaisulla "20 vuotta kasvukipuja" (5051011-6883-2-4) on mukana vuoden 1998 Slade-cover ”Tie tiettömään” (Far Far Away) ja vuoden 2006 uudet kappaleet ”Rakkauden lähdekoodi” ja ”Taksilapset”.


title: Miljoonasade

text: Maaliskuussa 2010 yhtyeen verkkosivu antoi viitteitä yhtyeen lopettamisesta. Myöhemmin Heikki Salo ilmoitti MTV3:n Huomenta Suomi -ohjelmassa yhtyeen lopettaneen toimintansa. Lopettamisen jälkeen yhtye on konsertoinut epäsäännöllisesti.


title: Miljoonasade

text: Vuonna 2014 yhtye osallistuu ohjelmaan We Want More, jossa joukko suomalaisia yhtyeitä kootaan uudestaan. Olli Heikkinen jäi pois ohjelmasta kritisoiden sen formaattia ja toteutustapaa.


title: Miljoonasade

text: Yhtye julkaisi helmikuussa 2016 albumin Sähköinen Rouva Maa ja ilmoitti myös lähtevänsä kiertueelle.


title: Miljoonasade

text: Miljoonasateelta julkaistiin lokakuussa 2018 single "Jääkarhu, pähkinä ja rakkaus".


title: Disco (yhtye)

text: Disco on suomalainen yhtye, joka tekee melankolista, vahvasti koneilla maustettua popmusiikkia. Yhtye on julkaissut urallaan neljä studioalbumia sekä yhden kokoelman. Discon tunnetuimpia kappaleita ovat ”Ilkeitä asioita”, ”Sanon sinulle”, ”Ketä sinä odotat”, ”Levottomat tuulet” ja ”Aurinko laski”.


title: Disco (yhtye)

text: Discon jäsenet olivat vuoteen 2015 asti solisti Aki Eronen ja kitaristi Olli Halonen. Halonen jättäytyi yhtyeestä kevään 2015 singlejulkaisun myötä. Molemmat ovat säveltäneet ja sanoittaneet suurimman osan yhtyeen kappaleista. He ovat myös sovittaneet ja tuottaneet kappaleitaan.


title: Disco (yhtye)

text: Disco-yhtye julkaisi ensimmäisen singlensä ”Hei älä luule” vuonna 1999. Esikoisalbumi "Ilkeitä asioita" julkaistiin toukokuussa 2000 ja se nousi yhdeksi viikoksi Suomen virallisen albumilistan 40. sijalle. Sitä myytiin noin 5000 kappaletta. Albumin suurimmaksi hitiksi nousi sen nimikappale, joka sijoittui parhaimmillaan singlelistan 12:nneksi ja oli 14:nneksi soitetuin radiokappale.


title: Disco (yhtye)

text: Toinen albumi "Musta sydän" julkaistiin toukokuussa 2002 ja siitä tuli yhtyeen toistaiseksi menestynein albumi. Se oli albumilistalla yhteensä 38 viikkoa ja sitä myytiin julkaisuvuonnaan lähes 60 000 kappaletta. Jokainen levyltä julkaistuista neljästä singlestä (”Sanon sinulle”, ”Ketä sinä odotat”, ”Levottomat tuulet” ja ”Tiedän että me palataan”) nousi radioiden neljän soitetuimman kappaleen joukkoon.


title: Disco (yhtye)

text: Maaliskuussa 2004 julkaistiin Discon kolmas albumi "Pitkän päivän matka yöhön". Albumi ei ollut edeltäjänsä kaltainen menestys, eikä se sijoittunut albumilistalle kuin viideksi viikoksi, parhaimmillaan 20:nneksi. Albumin menestynein singlejulkaisu oli ”Toiseen suuntaan” -kappale, joka oli parhaimmillaan toiseksi soitetuin radiokappale. Yhtye jäi elokuussa 2004 päättyneen kiertueen jälkeen määrittelemättömän pitkälle tauolle.


title: Disco (yhtye)

text: Yhtye palasi tauolta kesäkuussa 2006 jolloin julkaistiin neljännen albumin ensisingle ”Aurinko laski”. Itse albumi "Vihaa, rakkautta vai jotain muuta" julkaistiin syyskuussa 2006 ja sitä oli työstämässä myös muun muassa Kent-yhtyeen Sami Sirviö.


title: Disco (yhtye)

text: Neljännen levyn jälkeen yhtye piti jälleen pidemmän tauon. Seuraava julkaisu oli vuonna 2009 julkaistu kokoelmalevy "1999–2009", jolla yhtye juhlisti kymmenvuotista uraansa.


title: Disco (yhtye)

text: Kokoelman jälkeen yhtye vietti jälleen usean vuoden ajan hiljaiseloa, vaikkei se missään vaiheessa hajonnutkaan. Uusi single ”Pimeällä puolella” julkaistiin toukokuussa 2015. Singlen julkaisun myötä Olli Halonen vetäytyi yhtyeestä hänen siviilityökiireidensä vuoksi.


title: Aki Eronen

text: Aki Eronen (s. 14. maaliskuuta 1976 Joensuu) on Disco-yhtyeen laulaja sekä sanoittaja ja säveltäjä bändikaverinsa Olli Halosen kanssa. Eronen on asunut Kerimäellä ja käynyt lukion Savonlinnassa.


title: Aki Eronen

text: Vuonna 2005 Aki opiskeli ja Disco oli tauolla. Hän harrastaa jalkapalloa ja asuu Helsingissä.


title: Aki Eronen

text: Paitsi muusikkona, Eronen on työskennellyt myös lentäjänä.


title: Aki Eronen

text: Aki Erosen tuotanto Fono.fi-äänitetietokannassa


title: Olli Halonen

text: Olli Halonen (s. 11. huhtikuuta 1975 Kitee) on Disco-yhtyeen jäsen. Olli keskittyy yhtyeessä soittamiseen, ja hän säveltää ja sanoittaa yhtyekumppaninsa Aki Erosen kanssa Discon kappaleet.


title: Olli Halonen

text: Olli on ammatiltaan näyttelijä sekä muusikko. Hän asuu Helsingissä ja harrastaa aikidoa, akrobatiaa, mäkihyppyä sekä rullalautailua.


title: Olli Halonen

text: Olli teki elokuvadebyyttinsä elokuvassa FC Venus.


title: Olli Halonen

text: Olli aloitteli muusikkouraansa rumpalina kiteeläisyhtyeessä Metoyer noin vuonna 1987. Yhtye soitti raskasta metallia ja sen kaikki jäsenet olivat alle 15-vuotiaita. Yhtye teki vain muutaman keikan. Yhtyeen kitaristina toimi sittemmin Nightwishin miksaajana vaikuttanut Tero Kinnunen.


title: Rasputina

text: Rasputina on yhdysvaltalaisen Melora Creagerin alun perin luoma sello-rockyhtye, jonka kokoonpanolla on tapana vaihtua levystä toiseen. Tällä hetkellä (2013) muita soittajia ovat Daniel DeJesus ja Dawn Miceli.


title: Rasputina

text: Creager toimii yhtyeen vokalistina, kirjoittaa kaikki yhtyeen sanoitukset ja tekee kaikkien albumien kannet. Yhtyeen musiikkia on perinteisesti ollut vaikea luokitella, mutta yleensä sitä kuvaillaan lähinnä synkeänä vaihtoehtorokkina.


title: Rasputina

text: Yhtye on ottanut vahvasti vaikutteita viktoriaanisesta ajasta. Tämä näkyy selkeimmin yhtyeen promootiovalokuvissa sekä esiintymisasuissa, joissa näkyy yleensä aikakaudelle tyypillisiä alusasuja kuten korsetteja.


title: Ajawa

text: Ajawa oli Nigeriassa puhuttu afroaasialainen kieli. Kieli kuoli sukupuuttoon vuosien 1920 ja 1940 välillä, ja sen entiset puhujat alkoivat käyttää hausan kieltä. Ajawan lähin sukulaiskieli on miya.


title: Samuli Edelmann

text: Samuli Casimir Edelmann (s. 21. heinäkuuta 1968 Pori) on suomalainen näyttelijä ja laulaja.


title: Samuli Edelmann

text: Samuli Edelmann on näyttelijä Marja-Leena Koukin ja säveltäjä Toni Edelmannin poika. Myös enot Tapio Kouki ja Juhani Kouki ja serkku Mikko Kouki ovat näyttelijöitä. Hänen edesmennyt isoisänsä Johan Casimir Edelmann oli säveltäjä ja kanttori.


title: Samuli Edelmann

text: Edelmann opiskeli Teatterikorkeakoulussa vuosina 1989–1991. Edelmannin ensimmäinen suurempi elokuvarooli oli elokuvassa "Talvisota". Suosituksi näyttelijäksi hänet kuitenkin nosti vuoden 1992 elokuvan "Veturimiehet heiluttaa" Vähyn rooli. Muita Edelmannin tunnettuja roolitöitä ovat "Romanovin kivien" (1993) Patrick, "Häjyjen" (1999) Jussi Murikka, "Levottomien" (2000) Roope ja "Minä ja Morrisonin" (2001) Aki. Edelmann oli Jussi-ehdokkaana parhaasta miessivuosasta elokuvasta "Vares – yksityisetsivä".


title: Samuli Edelmann

text: Edelmann esittää Wistrom-nimistä kätyriä Michael Nyqvistin esittämälle pääroistolle elokuvassa "". Elokuvan pääosassa on Tom Cruise.


title: Samuli Edelmann

text: Paitsi että hän on näytellyt elokuvissa, hän on esiintynyt myös televisiosarjoissa "Vintiöt" ja "Irtiottoja". Hän on myös toiminut dubbaajana, kuten "Shrek"-elokuvissa esiintyvän nimikkojätin äänenä, sekä suositussa animaatiosarjassa "Muumilaakson tarinoita" Niiskun roolissa sarjan puoleenväliin saakka. Edelmannin poistuttua sarjasta Niiskun äänenä kuultiin Ilkka Merivaaraa.


title: Samuli Edelmann

text: Edelmann näyttelee pääosaa, Tasavallan Presidentti Henri Talviota Yle TV1:den dramasarjassa "Presidentti".